ΑΓΩΝΙΣΤΙΚΗ ΣΥΣΠΕΙΡΩΣΗ ΙΑΤΡΩΝ ΕΥΒΟΙΑΣ - ΜΕΤΩΠΟ ΓΙΑ ΤΗΝ ΑΝΑΣΥΓΚΡΟΤΗΣΗ ΤΟΥ ΙΑΤΡΙΚΟΥ ΣΥΛΛΟΓΟΥ ΕΥΒΟΙΑΣ: Ιουλίου 2011\nΜετά τη σύνθλιψη των διοικήσεων των νοσοκομείων, ετοιμάζεται η κατάργηση όλων των κλινικών, η εφαρμογή των «Κλειστών Ενοποιημένων Νοσηλίων» που θα αποτελέσουν μπουρλότο για τα Ταμεία και η λειτουργία του ΕΟΠΥΥ με το ελάχιστο πακέτο παροχών στους ασφαλισμένους\nΣτην τελική ευθεία μπαίνουν οι ανατροπές και οι αναδιαρθρώσεις στο χώρο της Υγείας - Πρόνοιας με την επεξεργασία και την παρουσίαση - ίσως και εντός της ερχόμενης βδομάδας - του σχεδίου για τις συγχωνεύσεις των κλινικών στα δημόσια νοσοκομεία. Ηδη (21.7.2011) ανακοινώθηκε η κατάργηση 11.000 οργανικών κλινών και η διοικητική σύνθλιψη των νοσοκομείων - που στην προοπτική των συγχωνεύσεων των κλινικών μπορεί να φτάσουν και τις 14.000. Θα λειτουργήσουν 82 νοσοκομεία ως κύρια, ενώ 49 γίνονται συνδεόμενα σε όλη τη χώρα. Οι διοικητές και οι αναπληρωτές διοικητές μειώνονται σε 144 από 175 (οι διοικητές από 131 γίνονται 77).\nΜέσα απ' τη συνδιοίκηση των νοσοκομείων επιχειρείται μεταξύ των άλλων και η αντιμετώπιση των τρομακτικών κενών του προσωπικού. Ηταν αποκαλυπτικός ο υφυπουργός Υγείας Μιχάλης Τιμοσίδης στην τελευταία συγκέντρωση (27.7.2011) των 131 διοικητών των νοσοκομείων. Με αυτή την οικονομική κατάσταση και τις ελάχιστες προσλήψεις θα χρειαστεί να μετακινηθεί προσωπικό εκεί που υπάρχουν ελλείψεις, είπε ο υφυπουργός, δίνοντας το στίγμα ότι οι εργαζόμενοι - πέρα απ' τις μισθολογικές περικοπές - θα γίνουν και λάστιχο για να καλύψουν τις 25.000 κενές οργανικές θέσεις, που θα διευρύνονται συνεχώς καθώς γίνονται αλλεπάλληλες συνταξιοδοτήσεις.\nΟ αρχικός σχεδιασμός για τις συγχωνεύσεις των κλινικών ήταν για 300-330, με το επιχείρημα ότι την τελευταία 15ετία οι κλινικές αναπτύχθηκαν άναρχα με βάση το «πελατειακό κράτος». Οτι, δηλαδή, ορισμένες κλινικές έγιναν για να εξυπηρετήσουν «ημετέρους» και όχι υγειονομικές ανάγκες. Και τώρα η κυβέρνηση με πρόσχημα τέτοιες «ημέτερες περιπτώσεις» - στην οποία υπήρξε πρωταγωνιστής - επιχειρεί ανατροπές που θα οδηγήσουν σε δραματικές περικοπές παροχών και ανατροπές στα εργασιακά δικαιώματα.\nΣτη συγκέντρωση των διοικητών (27.7.2011) ο υπουργός Υγείας Ανδρέας Λοβέρδος είπε ότι υπάρχει καθυστέρηση στο σχέδιο για τις συγχωνεύσεις των κλινικών γιατί υπήρξαν τοπικές αντιδράσεις του «πελατειακού κράτους» για «να μην πειράξουμε κανενός τον κανακάρη». Και ανακοίνωσε ότι το υπουργείο εξετάζει την πρόταση του διοικητή της 1ης Υγειονομικής Περιφέρειας (ΥΠΕ) Αρη Μουσιώνη για την κατάργηση όλων των κλινικών (λειτουργούν 1.700 και 800 εργαστήρια) και της δημιουργίας τριών τομέων - με τμήματα - σε όλα τα νοσοκομεία: Του Παθολογικού, του Χειρουργικού και του Εργαστηριακού. Η πρόταση αυτή βρίσκεται κοντά στην πρόταση του καθηγητή του Λυκούργου Λιαρόπουλου (1.4.2011), ο οποίος πρότεινε την κατάργηση των κλινικών και τη δημιουργία τεσσάρων τομέων: Του παθολογικού, του χειρουργικού και δύο εργαστηριακών, σε κάθε ομάδα νοσοκομείων που θα συγχωνευθούν.\nΣτην ίδια συγκέντρωση ο Α. Λοβέρδος ανακοίνωσε και τη συγχώνευση σε ενιαίο φορέα του Εθνικού Οργανισμού Φαρμάκων (ΕΟΦ), του Ινστιτούτου Ερευνας Φαρμάκων και Τεχνολογίας (ΙΦΕΤ) και του Ενιαίου Φορέα Ελέγχου Τροφίμων (ΕΦΕΤ). Επίσης, ο γραμματέας Πρόνοιας Γιώργος Κατριβάνος ανακοίνωσε ότι υπάρχουν σχέδια για τη μεταφορά στις ΥΠΕ - αντί για την υπαγωγή τους στις Καλλικρατικές Περιφέρειες - των συγχωνευμένων μονάδων Πρόνοιας. Οπως είχε ανακοινωθεί στις 30.5.2011, οι 91 μονάδες κοινωνικής φροντίδας σε όλη τη χώρα συγχωνεύονται σε 22 Οργανισμούς Κοινωνικής Φροντίδας.\nΑκρωτηριασμός ΙΚΑ, Κέντρων Υγείας και ΟΑΕΕ\nΟι συγχωνεύσεις των νοσοκομείων αποτελούν έναν κρίκο στην αλυσίδα της εμπορευματοποίησης των υπηρεσιών Υγείας με την ισότιμη αντιμετώπιση δημόσιου και ιδιωτικού τομέα. Το κράτος επιχειρεί την απαλλαγή του από βασικές υποχρεώσεις χρηματοδότησης των υπηρεσιών Υγείας και Πρόνοιας - με την «εξοικονόμηση πόρων απ' τις σπατάλες» όπως διακηρύσσεται πομπωδώς - και της μετάθεσης αυτής της χρηματοδότησης στις τσέπες των ασθενών και τα ασφαλιστικά ταμεία.\nΕργαλεία σε αυτή την αλυσίδα είναι η ολοήμερη λειτουργία των νοσοκομείων και η συγκρότηση του Εθνικού Οργανισμού Παροχών Υπηρεσιών Υγείας (ΕΟΠΥΥ), που θα λειτουργήσει απ' την 1.9.2011. Στον ΕΟΠΥΥ «μεταφέρονται και εντάσσονται σ' αυτόν ως υπηρεσίες, αρμοδιότητες και προσωπικό οι κλάδοι Υγείας του ΙΚΑ, του ΟΠΑΔ, του ΟΑΕΕ και του ΟΓΑ».\nΗ μεταφορά των κλάδων Υγείας στον ΕΟΠΥΥ θα σημάνει - όπως προκύπτει απ' την «ενδιάμεση έκθεση» της «Ανεξάρτητης Ομάδας Εργασίας Ειδικών Εμπειρογνωμόνων στον τομέα Υγείας» - την κατάργηση 113 μη αυτοτελών υγειονομικών μονάδων του ΙΚΑ με την ένταξή τους στις 223 αυτοτελείς μονάδες του Ιδρύματος. Το σχέδιο της συγχώνευσης των υπηρεσιών του ΙΚΑ επιβεβαίωσε το ίδιο το Ιδρυμα με ανακοίνωσή του (28.7.2011) όπου απροκάλυπτα ομολογεί ότι «σχεδιάζεται η συνολική οργανωτική αναδιάρθρωση του ΙΚΑ-ΕΤΑΜ με τη δημιουργία 13 Περιφερειακών Διευθύνσεων και ενοποίηση ενός σημαντικού αριθμού Υποκαταστημάτων, δράσεις που θα οδηγήσουν σε σημαντική εξοικονόμηση δαπανών και σε συγκέντρωση του προσωπικού σε δυναμικά και αποτελεσματικά υποκαταστήματα». Ανάλογο σχέδιο ακρωτηριασμού με την κατάργηση 138 δομών και την εκχώρηση άλλων 50 στον ΕΟΠΥΥ ετοιμάζεται για τον Οργανισμό Ασφάλισης Ελεύθερων Επαγγελματιών (ΟΑΕΕ).\nΕπιπλέον, με το σχέδιο για τις συγχωνεύσεις των νοσοκομείων ετοιμάζεται και η συρρίκνωση των 200 Κέντρων Υγείας (ΚΥ) που ήδη υπολειτουργούν. Προβλέπεται η λειτουργία ΚΥ δύο ταχυτήτων: Τα ΚΥ τύπου Α, με 24ωρη λειτουργία, και τα ΚΥ τύπου Β με 16ωρη λειτουργία. Δηλαδή, μετά τις 11 το βράδυ θα πάψουν να εφημερεύουν όσα ΚΥ καταταγούν στον τύπο Β. Επίσης, προβλέπεται η μετατροπή ΚΥ σε Πολυδύναμα Περιφερειακά Ιατρεία (ΠΠΙ) ή απλώς Περιφερειακά Ιατρεία (ΠΙ). Ετσι, θα στερηθούν υπηρεσίες οι απομακρυσμένες περιοχές της χώρας, που είναι ήδη γυμνές από δομές Πρωτοβάθμιας Φροντίδας Υγείας (ΠΦΥ).\nΜετά τη συρρίκνωση των ΚΥ και των μονάδων του ΙΚΑ θα γίνει «συμβατική λειτουργική διασύνδεση» του ΕΟΠΥΥ, εκτός απ' τα ΚΥ, και με τις «μονάδες πρωτοβάθμιας φροντίδας των ΟΤΑ». Ετσι θα παρέχεται ένα ελάχιστο πακέτο παροχών και για να διασφαλιστεί ένα ικανοποιητικό επίπεδο ή οι ασφαλισμένοι θα πληρώσουν απ' την τσέπη τους ή θα οδηγηθούν στην ιδιωτική ασφάλιση.\nΝέο μπουρλότο στα Ταμεία\nΤον ΕΟΠΥΥ περιμένουν ως πελάτη και τα δημόσια νοσοκομεία στα πλαίσια της ολοήμερης λειτουργίας τους, ώστε να έχουν έσοδα και να λειτουργήσουν ως αυτόνομες μονάδες. Το πρώτο εξάμηνο του 2011 τα δημόσια νοσοκομεία απ' την ολοήμερη λειτουργία είχαν 42 εκατ. ευρώ έσοδα, ενώ έχουν προϋπολογιστεί 100 εκατ. ευρώ μέχρι τέλους του έτους. Στα πλαίσια αυτής της λειτουργίας σχεδιάζεται και η εκχώρηση 550 κλινών στις ασφαλιστικές εταιρείες με «ειδικό νοσήλιο», ώστε τα δημόσια νοσοκομεία να γίνουν ανταγωνιστικά με τα ιδιωτικά. Στην ουσία εξυπηρετούν τις ασφαλιστικές εταιρείες που θα έχουν καλύτερες υπηρεσίες με λιγότερο κόστος από εκείνο που πληρώνουν στον ιδιωτικό τομέα.\nΣτη συνολική εμπορευματοποιημένη λειτουργία των υπηρεσιών Υγείας εντάσσονται η εφαρμογή του «κλειστού ενοποιημένου νοσηλίου (DGRs)» και η σύνταξη των θεραπευτικών πρωτοκόλλων. Τα DGRs θα εφαρμοστούν απ' την 1.1.2012, περιλαμβάνουν 700 κατηγορίες ασθενειών και σε αυτές τις κατηγορίες θα αντιστοιχηθούν περίπου 9.000 εξετάσεις και πράξεις για όσους μπαίνουν για νοσηλεία. Επίσης, αναμένεται να κοστολογηθούν κατά τον ίδιο τρόπο και 10.000 εξετάσεις για τους εξωτερικούς ασθενείς.\nΜε την εφαρμογή των DGRs θα μπει ένα ακόμα μπουρλότο στα ασφαλιστικά ταμεία. Για παράδειγμα, η μεταμόσχευση καρδιάς - πνευμόνων ενώ μέχρι τώρα κόστιζε στα Ταμεία 14.673,51 ευρώ, με το νέο σύστημα θα κοστίζει 34.279 ευρώ.\nΕξοβελισμός γιατρών και εργαζομένων\nΜια πρόγευση των επιπτώσεων απ' τις συγχωνεύσεις των νοσοκομείων και τη λειτουργία του ΕΟΠΥΥ έδωσε ο Ιατρικός Σύλλογος Αθηνών (ΙΣΑ) στις 27.7.2011.\nΑυτή τη στιγμή, οι υπηρεσίες πρωτοβάθμιας φροντίδας παρέχονται από τους 6.000 μόνιμους γιατρούς του ΙΚΑ και τους συμβεβλημένους γιατρούς του ΟΠΑΔ (11.300), του ΟΑΕΕ (4.100) και των 10.000 αμειβομένων κατά πράξη γιατρών των συμβεβλημένων με τον ΟΓΑ. Σύμφωνα με τους υπολογισμούς του ΙΣΑ, με τη λειτουργία του ΕΟΠΥΥ θα μειωθεί κατά 50% το διοικητικό προσωπικό και κατά 25% οι συμβεβλημένοι γιατροί. Δηλαδή, θα αποκλειστούν τελικά 16.000 συμβεβλημένοι γιατροί απ' τους παραπάνω, με αποτέλεσμα να υπάρξει μείωση των υπηρεσιών και ταλαιπωρία των ασφαλισμένων.\nΜε βάση το Προεδρικό Διάταγμα 87/86 (ΦΕΚ Α' 32) για το «ενιαίο πλαίσιο οργάνωσης του νοσοκομείου», ο ΙΣΑ υπολόγισε ότι μετά τις συγχωνεύσεις των νοσοκομείων θα βρεθούν εκτός συστήματος περισσότεροι από 3.900-5.850 ειδικευμένοι γιατροί, ενώ θα χαθούν 3.250 θέσεις ειδικευομένων. Επίσης, εκτιμάται ότι θα εξοβελιστούν εκτός δημόσιου συστήματος περισσότεροι από 26.000 υγειονομικό, διοικητικό, και βοηθητικό προσωπικό.\nΘα δημιουργηθούν τρεις τομείς - παθολογικός, χειρουργικός και εργαστηριακός - με τμήματα σε κάθε νοσοκομείο\nΜιλώντας χτες ο υπουργός Υγείας Ανδρέας Λοβέρδος στην - τελευταία - συγκέντρωση των διοικητών των 131 νοσοκομείων, είπε ότι η εκκρεμούσα συγχώνευση των κλινικών (που αρχικά είχε αναφερθεί για 300-330) θα καθυστερήσει κάμποσες μέρες καθώς υπήρξαν αντιδράσεις του «πελατειακού κράτους». Δηλαδή, ότι υπήρξαν αντιδράσεις από τοπικούς παράγοντες για «να μην πειράξουμε κανενός τον κανακάρη», όπως είπε χαρακτηριστικά ο υπουργός. Μ' άλλα λόγια, ο υπουργός πηγαίνει αντίστροφα αυτή τη φορά, με ορισμένες περιπτώσεις όπου αναπτύχθηκαν παραπάνω κλινικές για καθαρά εξυπηρέτηση «ημετέρων» και όχι των υγειονομικών αναγκών. Το μόνιμο επιχείρημα της κυβέρνησης είναι ότι την τελευταία 15ετία αναπτύχθηκαν άναρχα οι κλινικές και από 950 έφτασαν στις 1.900 σε όλα τα δημόσια νοσοκομεία. Και με αυτό το πρόσχημα επιχειρεί τις δραματικές ανατροπές τόσο σε βάρος των παροχών όσο και σε βάρος των εργαζομένων και των γιατρών.\nΣτα πλαίσια αυτά η κυβέρνηση εξετάζει την πρόταση του Διοικητή της 1ης Υγειονομικής Περιφέρειας (ΥΠΕ) Αρη Μουσιώνη για την κατάργηση όλων των κλινικών και τη δημιουργία τριών τομέων - με τμήματα - σε όλα τα νοσοκομεία: Του Παθολογικού, του Χειρουργικού και του Εργαστηριακού. Μάλιστα, όπως ανέφερε χτες ο Α. Μουσιώνης, απ' τις πρώτες μέρες των σχεδιασμών για τις συγχωνεύσεις είχε προτείνει τη μείωση των κλινικών και εργαστηρίων της 1ης ΥΠΕ από 705 σε 422. Επίσης ανέφερε ότι μπορούν να γίνουν συγχωνεύσεις στα πλαίσια των αιμοδοσιών των νοσοκομείων γιατί τα 217 μηχανήματα που διασφαλίζουν την ποιότητα του αίματος αποτελούν έκφραση του μέγιστου «κατακερματισμού των δυνάμεων».\nΣτην κλίνη του Προκρούστη παροχές και εργασιακά δικαιώματα\nΠερικοπές των παροχών για τους ασφαλισμένους, καταπάτηση των δικαιωμάτων εργαζομένων και των γιατρών - που φτάνει μέχρι και τον εξοβελισμό τους απ' τις δημόσιες δομές Υγείας - μπαίνουν στην ημερήσια διάταξη με τη λειτουργία του Εθνικού Οργανισμού Παροχής Υπηρεσιών Υγείας (ΕΟΠΥΥ) και τις συγχωνεύσεις των δημόσιων νοσοκομείων.\nΑποκαλυπτικά στοιχεία για τις δραματικές εξελίξεις στην Υγεία παρουσιάστηκαν χτες στη διάρκεια συνεντεύξεων Τύπου του Ιατρικού Συλλόγου Αθηνών (ΙΣΑ) και της Ελληνικής Οδοντιατρικής Ομοσπονδίας (ΕΟΟ). Στη συνέντευξη Τύπου του ΙΣΑ η Πανελλήνια Ομοσπονδία Συλλόγων Υγειονομικού Προσωπικού ΙΚΑ (ΠΟΣΕΥΠΙΚΑ) παρουσίασε έγγραφο του υπουργείου Υγείας με τους «κεντρικούς στρατηγικούς στόχους» για τη λειτουργία του ΕΟΠΥΥ, όπου μεταξύ των άλλων αναφέρονται τα εξής:\nΟι γιατροί του ΙΚΑ μένουν με τους υπάρχοντες μισθολογικούς όρους, ενώ για τους «υπόλοιπους γιατρούς που θα συμβληθούν με τον ΕΟΠΥΥ η μισθολογική κλιμάκωση ξεκινά από 300 έως 500 ευρώ και φτάνει κατ' ανώτερο όριο τα 2.800 ευρώ. Η κατώτατη αμοιβή εξαρτάται σε μεγάλο βαθμό από τον αριθμό των γιατρών που θα συμβληθούν με τον Οργανισμό. Ο αριθμός ποικίλλει από 30.000 μέχρι 12.000 γιατρούς πλέον των 6.000 ήδη υπαρχόντων στο ΙΚΑ. Είναι προφανές ότι ο αριθμός αυτός επηρεάζει και το μέσο μηνιαίο ποσό αποζημίωσης».\nΒέβαια, συνυπεύθυνες γι' αυτά τα σχέδια της κυβέρνησης είναι και οι συμβιβασμένες ηγεσίες των ιατρικών συλλόγων και οργανώσεων, που πήραν μέρος στο διαβόητο διάλογο, και εκ των υστέρων διαπιστώνουν ως ανώφελο. Μάλιστα πήραν μέρος και στις διαδικασίες για τη λειτουργία του ΕΟΠΥΥ, όπου διαπραγματεύονται τη σύναψη συλλογικής σύμβασης και αμοιβές κατά πράξη και περίπτωση του αρρώστου - που μπορεί να οδηγήσει και στα 2.800 ευρώ που υπόσχεται η κυβέρνηση.\nΑυτή τη στιγμή, οι υπηρεσίες πρωτοβάθμιας φροντίδας προσφέρονται από τους 6.000 μόνιμους γιατρούς του ΙΚΑ και τους συμβεβλημένους γιατρούς του ΟΠΑΔ (11.300), του ΟΑΕΕ (4.100) και των 10.000 αμειβομένων κατά πράξη γιατρών των συμβεβλημένων με τον ΟΓΑ. Σύμφωνα με τους υπολογισμούς του ΙΣΑ με τη λειτουργία του ΕΟΠΥΥ θα μειωθεί κατά 50% το διοικητικό προσωπικό και 25% οι συμβεβλημένοι γιατροί. Δηλαδή, θα αποκλειστούν τελικά 16.000 συμβεβλημένοι γιατροί απ' τους παραπάνω, με αποτέλεσμα να υπάρξει μείωση των υπηρεσιών και ταλαιπωρία των ασφαλισμένων.\nΜε βάση το Προεδρικό Διάταγμα 87/86 (ΦΕΚ Α' 32) για το «ενιαίο πλαίσιο οργάνωσης του νοσοκομείου» ο ΙΣΑ υπολόγισε ότι μετά τις συγχωνεύσεις των νοσοκομείων - καταργούνται 11.000 οργανικές κλίνες και 300 κλινικές - θα βρεθούν εκτός συστήματος περισσότεροι από 3.900 - 5.850 ειδικευμένοι γιατροί, ενώ θα χαθούν 3.250 θέσεις ειδικευομένων. Επίσης, εκτιμάται ότι θα εξοβελιστούν εκτός δημόσιου συστήματος περισσότεροι από 26.000 υγειονομικό, διοικητικό, και βοηθητικό προσωπικό.\nΤο «άνοιγμα του επαγγέλματος»\nΤόσο ο ΙΣΑ όσο και η ΕΟΟ επικεντρώθηκαν στο λεγόμενο άνοιγμα του ιατρικού επαγγέλματος: Δηλαδή την κατάργηση του περιορισμού ότι το 51% των μετοχών των εταιρειών που δραστηριοποιούνται στο χώρο της Υγείας να το έχουν γιατροί. Μ' άλλα λόγια, αντιτίθενται μόνο στην άσκηση της επιχειρηματικής δραστηριότητας από μη γιατρούς.\nΤην πλευρά αυτή αποκαλύπτει η Δημοκρατική Πανεπιστημονική Κίνηση Οδοντογιατρών σε ανακοίνωσή της στην οποία, μεταξύ των άλλων επισημαίνει ότι το λεγόμενο άνοιγμα του επαγγέλματος στρώνει το έδαφος για την επέλαση μονοπωλίων Υγείας και στο χώρο της οδοντιατρικής περίθαλψης, για τη διαμόρφωση πολυοδοντιατρείων, όπου κύρια οι νέοι γιατροί θα εργάζονται με απαράδεκτους μισθούς, με απαράδεκτες εργασιακές σχέσεις, ανασφάλιστοι και με δελτίο παροχής υπηρεσιών. «Με τον ΕΟΠΥΥ, θα συνεχιστεί το απαράδεκτο καθεστώς μηδενικής ουσιαστικά κάλυψης της οδοντιατρικής περίθαλψης από τα ασφαλιστικά ταμεία», υπογραμμίζει η Πανεπιστημονική και τονίζει ότι το πλαίσιο των συμβιβασμένων ηγεσιών για την «υπεράσπιση του 51% των πολυοδοντιατρείων να ανήκει σε οδοντιάτρους, στηρίζει ουσιαστικά την επέλαση των μονοπωλίων πολυοδοντιατρείων», γιατί είναι «μακριά από τις ανάγκες των νέων οδοντιάτρων, των μισθωτών και των αυτοαπασχολούμενων συναδέλφων με μικρά και μεσαία εισοδήματα και είναι μακριά από τις ανάγκες των ασθενών για υψηλού επιπέδου, αποκλειστικά δημόσια και δωρεάν οδοντιατρική περίθαλψη».\nανακοίνωση - καταγγελία της ΔΗΠΑΚ ιατρών του Γ.Ν. Χαλκίδας\nΟ εμπαιγμός και η κοροϊδία της Διοίκησης έφτασε στο αποκορύφωμά της. Ενώ τα νέα γραφεία της Διοικήτριας είναι έτοιμα και απαστράπτοντα το εφημερείο των πληβείων και δουλοπάροικων Ιατρών του Νοσοκομείου Χαλκίδας παραμένει σε κατάσταση αποσύνθεσης και κοντεύει να καταρρεύσει.\nΓια του λόγου το αληθές παραθέτουμε σημερινές φωτογραφίες τόσο από το νέο γραφείο της Διοικητού αλλά και από την κατάσταση του εφημερείου των Ιατρών προς διαμόρφωση ιδίοις όμμασι γνώμη και γνώση!!.\nΤο νέο έπιπλο γραφείου γραμματέως\nΤο νέο "απαστράπτον" πάτωμα\nΨευδοροφή υπό κατάρρευση\nΑνοικτά ζέοντα σιφώνια αποχέτευσης\nΣημειώνουμε ότι σε παλαιότερη παρέμβασή μας στο θέμα του Εφημερείου η Γενική Συνέλευση των Ιατρών του Γ.Ν. Χαλκίδας είχε λάβει την απόφαση της κατάληψης του γραφείου της Διοίκησης και συνεχόμενες κινητοποιήσεις έως την λύση του προβλήματος. Η απάντηση της Διοίκησης ήρθε μέσω του φερέφωνού της, της Ιατρικής Υπηρεσίας και ήταν ότι εντός του καλοκαιριού θα δοθεί το Εφημερείο σε εργολάβο προς πλήρη ανακαίνιση!!.\nΜέχρι στιγμής η μόνη ανακαίνιση που έχει γίνει είναι στο γραφείο της Διοικητού το οποίο αποτελεί πρόκληση εν μέσω οικονομικής κρίσης ενώ υπάρχει ήδη διαμορφωμένος τέτοιος μεγάλος χώρος στο Διοικητικό κτήριο της οδού Πήλικα για το οποίο καταβάλλεται από το κράτος αδρό τίμημα ενοικίου!!!.\nΗ ΔΗΠΑΚ ιατρών του Γ.Ν.Χαλκίδας καταγγέλλει την προκλητική αυτή στάση της Διοικητού και καλεί τους συναδέλφους σε άμεση κινητοποίηση για να ακυρωθεί η νέα αυτή πρόκληση της Διοίκησης.-\nΤον τόνο στη συγκέντρωση, που έγινε χτες το μεσημέρι έξω απ' το υπουργείο Υγείας, έδωσαν οι δυνάμεις του ΠΑΜΕ Υγείας - Πρόνοιας.\nΗ συγκέντρωση έγινε στα πλαίσια της 24ωρης απεργίας της Πανελλήνιας Ομοσπονδίας Εργαζομένων στα Δημόσια Νοσοκομεία (ΠΟΕΔΗΝ) και της 4ωρης στάσης εργασίας της Ομοσπονδίας Ενώσεων Νοσοκομειακών Γιατρών Ελλάδας (ΟΕΝΓΕ), των οποίων το πλαίσιο είναι κατώτερο των αναγκών. Μιλώντας στη συγκέντρωση, ο Μανώλης Βαρδαβάκης είπε ότι η κυβέρνηση έχει συγκεκριμένο σχέδιο που υπονομεύει την υγεία του λαού. Καταλόγισε στις συνδικαλιστικές ηγεσίες των παραπάνω Ομοσπονδιών ευθύνες για το ότι σπέρνουν αυταπάτες σχετικά με την κυβερνητική πολιτική. «Η υγεία του λαού αφορά τους πάντες και γι' αυτό πρέπει να είναι ολόπλευρη η απάντηση στην πολιτική της κυβέρνησης».\nΣτη συγκέντρωση, εκ μέρους της ΠΟΕΔΗΝ μίλησε ο Ερμής Κασές. Χαιρετίζοντας τη συγκέντρωση, ο εκπρόσωπος της ΑΔΕΔΥ είπε ότι εκφράζει τη συμπαράστασή του στους αγώνες των υγειονομικών ξεχνώντας, όπως υπογράμμισε ο Μ. Βαρδαβάκης, ότι οι δυνάμεις της ΠΑΣΚΕ και της ΔΑΚΕ δεν ψήφισαν την πρόταση του ΠΑΜΕ στην ΑΔΕΔΥ να κηρυχτεί χτες πανελλαδική απεργία για την Υγεία.\nΤα συνθήματα που κυριάρχησαν στο μπλοκ του ΠΑΜΕ ήταν: «ΠΑΣΟΚ και Νέα Δημοκρατία στηρίζουν το κεφάλαιο, πουλάνε την Υγεία» και «Εμπρός λαέ ξεσηκωμός, στα μέτρα της κυβέρνησης κανείς συμβιβασμός».\nΣυγκέντρωση διαμαρτυρίας έξω από τα γραφεία της 3ης και 4ης Υγειονομικής Περιφέρειας, στην Αριστοτέλους, πραγματοποίησαν χθες οι εργαζόμενοι στα δημόσια νοσοκομεία της Θεσσαλονίκης, αντιδρώντας στο σχέδιο της κυβέρνησης για συγχωνεύσεις και καταργήσεις νοσοκομείων και κλινικών και μειώσεις κλινών.\nΑπό τις 7 το πρωί, οι δυνάμεις του ΠΑΜΕ έδωσαν τη μάχη της περιφρούρησης στο νοσοκομείο «Αγιος Δημήτριος», όπου είχε οριστεί και η προσυγκέντρωση. Στη συνέχεια, με πορεία κατευθύνθηκαν μέχρι το νοσοκομείο «Γ. Γεννηματάς», όπου συναντήθηκαν με τους εργαζόμενους που είχαν συγκεντρωθεί εκεί. Η πορεία συνεχίστηκε μέχρι την Αριστοτέλους.\nΤο ΠΑΜΕ Υγείας - Πρόνοιας κάλεσε τους εργαζόμενους να κλιμακώσουν τον αγώνα. Να συμπορευθούν με το ταξικό κίνημα και να παλέψουν, μαζί τα άλλα λαϊκά στρώματα, για ενιαίο, καθολικό, αποκλειστικά δημόσιο, σύγχρονο και δωρεάν σύστημα Υγείας - Πρόνοιας, που θα υπηρετεί την πλήρη κάλυψη των σύγχρονων λαϊκών αναγκών και όχι το κόστος και το κέρδος των υγειονομικών μονάδων.\nΚοιτάμε μπροστά, με κριτήριο τις κοινωνικές ανάγκες\nΤο μήνυμα της ανατροπής της αντιλαϊκής πολιτικής της κυβέρνησης στην Yγεία, έδωσαν τα χτεσινά συλλαλητήρια σε 36 πόλεις της χώρας\nΜετά από μία πολύμορφη δραστηριότητα του ΠΑΜΕ, της ΠΑΣΕΒΕ, της ΠΑΣΥ, του ΜΑΣ και της ΟΓΕ στους τόπους δουλειάς, στα νοσοκομεία, στις συνοικίες και τα χωριά, χιλιάδες λαού πλημμύρισαν χτες βράδυ την Ομόνοια στην Αθήνα, το Αγαλμα του Βενιζέλου στη Θεσσαλονίκη και τις πλατείες πολλών πόλεων στην Ελλάδα.Συγκεντρώθηκαν για να απαντήσουν στα αντιδραστικά σχέδια της κυβέρνησης, η οποία διά του υπουργού Υγείας Ανδρέα Λοβέρδου, ανακοινώνει σήμερα το τελικό σχέδιο για τις συγχωνεύσεις των νοσοκομείων. Συγκεντρώθηκαν όμως και για να απαιτήσουν δωρεάν Υγεία για όλο το λαό, για κάθε μετανάστη και ανασφάλιστο, χωρίς όρους και προϋποθέσεις. Να καταργηθεί κάθε επιχειρηματική δραστηριότητα στην Υγεία και την Πρόνοια. Να διεκδικήσουν να μην καταργηθεί κανένα νοσοκομείο, κανένα πολυιατρείο του ΙΚΑ, κανένα κρεβάτι στα δημόσια νοσοκομεία. Να μπει τέλος στην πληρωμή για φάρμακα, για θεραπείες και εξετάσεις.\n«Απορρίπτουμε την άθλια κατάσταση»\nΣτην Ομόνοια πλήθος κόσμου συνέρρευσε από προσυγκεντρώσεις σε Κάνιγγος, πλατεία Βάθης, πλατεία Καραϊσκάκη, πλατεία Εθνικής Αντίστασης και Χαυτεία.\nΚεντρική ομιλήτρια στη συγκέντρωση ήταν η Λέτα Μεθωνιού, στέλεχος του ΠΑΜΕ, ενώ σύντομο χαιρετισμό απηύθυνε η Μαριάνθη Χαλβατζή, μέλος του προεδρείου της ΟΓΕ. Αφού χαιρέτισε τους εργαζόμενους στον επισιτισμό και τους αυτοαπασχολούμενους στα ταξί η Λ. Μεθωνιού τόνισε:\n«Κοιτάμε μπροστά με κριτήριο τις κοινωνικές ανάγκες. Διεκδικούμε, συνέχισε, μόνιμη και σταθερή δουλειά με ουσιαστικά δικαιώματα, αποκλειστικά δημόσιο και δωρεάν σύστημα Υγείας που να χρηματοδοτείται αποκλειστικά και με επάρκεια από το κράτος και την εργοδοσία. Να καταργηθεί κάθε επιχειρηματική δράση στην Υγεία και στην Πρόνοια. Δεν υπερασπιζόμαστε το χθες, δρόμος προς τα πίσω δεν υπάρχει. Απορρίπτουμε τη σημερινή άθλια κατάσταση στην Υγεία. Ενα σύστημα που μας θέλει να είμαστε διαρκώς με το χέρι στην τσέπη, απ' τη στιγμή που θα ανοίξουμε την πόρτα στα νοσοκομεία για να μπούμε, μέχρι να βγούμε ή να μας βγάλουνε. Να μας λένε, το πρωί στα εξωτερικά ιατρεία, έλα τ' απόγευμα να πληρώσεις, αν πονάς και βιάζεσαι να δεις γιατρό! Δεν θέλουμε να σακατευόμαστε κάτω από τις άθλιες συνθήκες δουλειάς και της εργοδοτικής εκμετάλλευσης. Να αποκτάμε επαγγελματικές ασθένειες, να μην ξέρουμε αν θα γυρίσουμε ζωντανοί στο σπίτι μας ή όχι! Γεροί ή ανάπηροι!Δε θέλουμε νοσοκομεία, που να κλείνουν την πόρτα στους ανασφάλιστους και στους μικροεπιχειρηματίες, ή να προσφέρουν υπηρεσίες φτωχοκομείου. Να σε διώχνουν όπως κι όπως απ' το νοσοκομείο, γιατί δεν έχεις να πληρώσεις. Με τα μέτρα που παίρνει η κυβέρνηση στην Υγεία (να συγχωνεύσει νοσοκομεία, να καταργήσει κρεβάτια, να μειώσει τα πολυιατρεία του ΙΚΑ, να φέρει νέο κανονισμό περίθαλψης κλπ.) δεν αλλάζει η άθλια σημερινή κατάσταση. Αντίθετα. Επιβάλλει μια νέα βαρβαρότητα».\nΣτο σύντομο χαιρετισμό της η Μαριάνθη Χαλβατζή, μέλος του προεδρείου της ΟΓΕ, μεταξύ άλλων, τόνισε: «Το θέμα της Υγείας - Πρόνοιας ήταν πάντα για την ΟΓΕ ένα σοβαρό και επίκαιρο λαϊκό πρόβλημα, καθώς οι γυναίκες λόγω της μητρότητας και της εκμετάλλευσης, έχουμε ειδικές και αυξημένες ανάγκες Υγείας, αλλά και γιατί στη χώρα μας σηκώνουμε τα βάρη ολόκληρης της οικογένειας αφού το καπιταλιστικό κράτος δεν έχει δημιουργήσει τις ανάλογες δημόσιες κοινωνικές υποδομές. Σήμερα, στο όνομα της κρίσης και των μνημονίων, τα δημόσια νοσοκομεία και τα ΙΚΑ με τη συρρίκνωση και την εμπορευματοποίηση, γίνονται απρόσιτα στο λαό. Αδυνατούν να καλύψουν τις ανάγκες της λαϊκής οικογένειας και ιδιαίτερα τις αυξημένες ανάγκες πρόληψης και θεραπείας των γυναικών. Τις ανάγκες της μητρότητας».Στη συνέχεια, οι συγκεντρωμένοι με πορεία κατευθύνθηκαν προς το υπουργείο Υγείας. Φωνάζοντας συνθήματα «τα ταμεία χτίστηκαν στων εργατών τις πλάτες δεν τα παζαρεύουμε στους κεφαλαιοκράτες», «σύνταξη ανθρώπινη, δημόσια Υγεία, να φύγει το κεφάλαιο από τα νοσοκομεία», «δωρεάν Ασφάλεια - Πρόνοια - Υγεία, το κόστος να πληρώσει η πλουτοκρατία», οι διαδηλωτές έφτασαν μπροστά από το υπουργείο Υγείας. Εκεί, οι ταξικές δυνάμεις έβαλαν την «υπογραφή» τους και έγραψαν με κόκκινη μπογιά στην είσοδο του κτιρίου: «Κατάργηση κάθε επιχειρηματικής δράσης στην Υγεία - Πρόνοια», «Αποκλειστικά δημόσια και δωρεάν Υγεία και Πρόνοια για όλο το λαό»...\nΜαχητικά συλλαλητήρια για την υπεράσπιση της λαϊκής Υγείας πραγματοποιήθηκαν χθες στη Θεσσαλονίκη και σε άλλες πόλεις της Μακεδονίας.Στη Θεσσαλονίκη, στο Αγαλμα του Βενιζέλου, έδωσαν το «παρών» εργαζόμενοι όλων των κλάδων και υγειονομικοί, απόμαχοι της δουλειάς, μικροί και αυτοαπασχολούμενοι ΕΒΕ, φτωχοί αγρότες, που βιώνουν τις επιπτώσεις της βαρβαρότητας των μέτρων της κυβέρνησης. Κεντρικός ομιλητής στη συγκέντρωση, ήταν ο Γιώργος Μητσιάκος, από το ΠΑΜΕ Υγείας - Πρόνοιας, μέλος του ΔΣ του Σωματείου Εργαζομένων του νοσοκομείου «Παπαγεωργίου» και μέλος του ΔΣ του Ιατρικού Συλλόγου Θεσσαλονίκης. Ακολούθησε πορεία στους δρόμους της πόλης που σάλπισε παλλαϊκό ξεσηκωμό και αντεπίθεση.\nΕκατοντάδες εργαζόμενοι, συνταξιούχοι, ευρύτερα λαϊκά στρώματα συμμετείχαν και στα συλλαλητήρια που έγιναν σε Ξάνθη, Αλεξανδρούπολη, Καβάλα, Κοζάνη, Σέρρες, Πτολεμαΐδα, Κατερίνη και Φλώρινα.\nΑγωνιστικές συγκεντρώσεις και πορείες πραγματοποίησαν χτες βράδυ σε Λάρισα, Τρίκαλα και Καρδίτσα οι δυνάμεις του ΠΑΜΕ, της ΠΑΣΥ, της ΠΑΣΕΒΕ, του ΜΑΣ και της ΟΓΕ, διαμηνύοντας την αποφασιστικότητά τους να συνεχίσουν την οργανωμένη πάλη τους για την προστασία της Υγείας του λαού. Οι συγκεντρώσεις έγιναν στην κεντρική πλατεία της Λάρισας, στην πλατεία Ρήγα Φεραίου των Τρικάλων και στη δημοτική αγορά Καρδίτσας. Ακολούθησαν πορείες στους κεντρικούς δρόμους των πόλεων.\nΑπό το πρωί στο πόδι σε όλη την Ελλάδα\nΑπό την κινητοποίηση στο Βόλο\nΚινητοποιήσεις, περιοδείες και εξορμήσεις, σε Νοσοκομεία και Κέντρα Υγείας, έγιναν σε όλη τη χώρα από χτες το πρωί.\nΣτη Θεσσαλονίκη, συνταξιούχοι και εργαζόμενοι πραγματοποίησαν κινητοποίηση στο Κέντρο Υγείας Διαβατών. Απλωσαν ένα πανό με αίτημα «Οχι στην ιδιωτικοποίηση της Υγείας - δημόσια δωρεάν Υγεία για όλους» και κάλεσαν τους ασθενείς να μην πληρώσουν το 5ευρω, να μην επιτρέψουν τη μετατροπή της Υγείας σε ακριβοπληρωμένο εμπόρευμα. Επίσης πραγματοποιήθηκε μαζική εξόρμηση ενημέρωσης του λαού στη Χαλκηδόνα.\nΣτο Κιλκίς, κινητοποιήσεις, με πανό και πικέτες και ταυτόχρονα μαζική εξόρμηση ενημέρωσης, πραγματοποιήθηκαν στα νοσοκομεία Κιλκίς και Γουμένισσας και στο Κέντρο Υγείας Πολυκάστρου.\nΣτον Εβρο, έγιναν περιοδείες και μαζικές εξορμήσεις στο Πανεπιστημιακό Νοσοκομείο της Αλεξανδρούπολης, στο Νοσοκομείο Διδυμοτείχου και στο Κέντρο Υγείας Ορεστιάδας. Επιπρόσθετα, στα προβλήματα που ήδη υπάρχουν στη λειτουργία των υγειονομικών μονάδων σε Διδυμότειχο και Ορεστιάδα, αποκαλύφθηκε ότι τις τελευταίες μέρες έχουν απολυθεί οι εργολαβικοί εργαζόμενοι στη φύλαξη.\nΣε μπλόκο των ταμείων του Νοσοκομείου Αγρινίου προχώρησαν οι δυνάμεις του ΠΑΜΕ. Μια κίνηση που συνάντησε ευρεία αποδοχή ασθενών και εργαζομένων, ενώ αίσθηση προκάλεσε και το γιγαντοπανό που αναρτήθηκε στην πρόσοψη του νοσοκομείου, καλώντας σε παλλαϊκό ξεσηκωμό, οργάνωση και αντεπίθεση με το ΠΑΜΕ.\nΣτα Γιάννενα πραγματοποιήθηκε συγκέντρωση στο δημαρχείο και δυναμική πορεία στους δρόμους της πόλης. Κινητοποίηση έγινε μπροστά από το Νοσοκομείο Φιλιατών, το μοναδικό νοσοκομείο στη Θεσπρωτία που συγχωνεύεται και συνέχεια δίνεται σήμερα με νέα συγκέντρωση το απόγευμα στον Πεζόδρομο στις 7.30 μ.μ. Σε αποκλεισμό των ταμείων προχώρησαν χτες το πρωί οι ταξικές δυνάμεις στα νοσοκομεία Αρτας, Πρέβεζας, Λευκάδας και συνέχεια δόθηκε το απόγευμα με συλλαλητήρια και εξορμήσεις.\nΝα καταργηθεί το χαράτσι των 5 ευρώ απαίτησαν οι δυνάμεις του ΠΑΜΕ, της ΠΑΣΥ, της ΠΑΣΕΒΕ, του ΜΑΣ και της ΟΓΕ με συμβολικό αποκλεισμό, χτες το πρωί, για δύο ώρες, των ταμείων των εξωτερικών ιατρείων στα Νομαρχιακά Νοσοκομεία Βόλου και Τρικάλων.\nΣτην Αμφισσα χτες το πρωί έγινε εξόρμηση του ΠΑΜΕ και του Εργατικού Κέντρου στο νοσοκομείο. Εξορμήσεις έγιναν στα Κέντρα Υγείας Ιτέας και Λιδωρικίου.\nΔυναμικές κινητοποιήσεις πραγματοποιήθηκαν χτες από το πρωί στην Κρήτη. Στο Ηράκλειο από νωρίς το πρωί έγιναν απεργιακές συγκεντρώσεις στα δύο μεγάλα νοσοκομεία του νησιού, Πανεπιστημιακό και Βενιζέλειο, λόγω της 24ωρης απεργίας που κήρυξε η ΠΟΕΔΗΝ, και εν συνεχεία προχώρησαν σε συγκέντρωση έξω από τη ΔΥΠΕ (Διοίκηση Υγειονομικής Περιφέρειας Κρήτης). Αντιπροσωπεία από ΠΑΜΕ, ΠΑΣΕΒΕ, ΠΑΣΥ, ΜΑΣ και ΟΓΕ παρέδωσε το ψήφισμα της συγκέντρωσης στο διευθυντή της ΔΥΠΕ και αμέσως μετά ξεκίνησε πορεία με κατάληξη τα γραφεία της Περιφέρειας Κρήτης.\nΣτα Χανιά πραγματοποιήθηκε παράσταση διαμαρτυρίας στο Νοσοκομείο Χανίων με συμβολικό αποκλεισμό των ταμείων, ενώ εξορμήσεις πραγματοποιήθηκαν και στο Κέντρο Υγείας Βάμμου και Κισσάμου. Στο Ρέθυμνο έγινε περιοδεία στο Νοσοκομείο, ενώ και στο Λασίθι πραγματοποιήθηκαν εξορμήσεις στο Νοσοκομείο Ιεράπετρας και Σητείας. Επίσης παρέμβαση έγινε και στο Νοσοκομείο Αγίου Νικολάου με αποκλεισμό των ταμείων και μοίρασμα υλικού.\nΠαράσταση διαμαρτυρίας έγινε στο Νοσοκομείο Μυτιλήνης. Συμβολική κατάληψη στο Νοσοκομείο της Νάξου έγινε χτες το πρωί.\nΜε την επαναφορά της θετικής λίστας και για λόγους καθαρά εισπρακτικούς η κυβέρνηση επαναφέρει τη λεγόμενη θετική λίστα φαρμάκων που θα σημάνει νέους περιορισμούς στη φαρμακευτική περίθαλψη των ασφαλισμένων, καθώς και άγριες πληρωμές για τα λαϊκά στρώματα.\nΟπως ανακοίνωσε χτες ο υπουργός Υγείας Ανδρέας Λοβέρδος, η θετική λίστα θα είναι έτοιμη το πολύ σε 20 μέρες εφόσον οι φαρμακοβιομήχανοι εκδηλώσουν ενδιαφέρον να ενταχθούν σ' αυτή, εκπληρώνοντας τους όρους των τελευταίων νομοθετικών ρυθμίσεων: Μεταξύ των τελευταίων νομοθετικών ρυθμίσεων είναι και ο ορισμός της Τιμής Αναφοράς (ΤΑ), που αποτελεί το μέσο όρο των τιμών των φαρμάκων μιας ολόκληρης θεραπευτικής κατηγορίας (πρωτότυπων και αντιγράφων). Απ' τις χτεσινές ανακοινώσεις του υπουργείου Υγείας - αλλά και τα μέχρι τώρα μέτρα για το φάρμακο - εκείνο που προκύπτει είναι η υπόκλιση της κυβέρνησης συνολικά στο κεφάλαιο που δραστηριοποιείται στο χώρο του φαρμάκου, προσπαθώντας να συγκεράσει τις επιδιώξεις των τμημάτων του κεφαλαίου. Αποδεικνύεται δηλαδή ότι εφόσον το φάρμακο χρησιμοποιείται ως εμπόρευμα θα αποτελεί το μέσο για την ενίσχυση της κερδοφορίας των φαρμακοβιομηχάνων. Γι' αυτό και προβάλλει η ανάγκη για την πάλη ενός ενιαίου δημόσιου φορέα παραγωγής, έρευνας, εισαγωγής και της δωρεάν διάθεσης των φαρμάκων σε όσους τα έχουν ανάγκη.\nΑκόμα ο υπουργός Α. Λοβέρδος είπε χτες ότι η απελευθέρωση του ωραρίου των φαρμακείων - να ανοίγει το φαρμακείο του όποιος φαρμακοποιός το επιθυμεί τη Δευτέρα, Τετάρτη και Σάββατο - θα εφαρμοστεί απ' την 1.10.2011. Κατά τα άλλα, δήλωσε πομπωδώς ότι με τα συνολικά μέτρα στο φάρμακο θα επιστρέψει λεφτά στον ελληνικό λαό...\nΜια τροποποιημένη - σε σχέση με την προηγούμενη - μορφή τροπολογίας για την πώληση του νοσοκομείου «Ερρίκος Ντυνάν» θα διανείμει στη Βουλή, όπως δήλωσε χτες, ο υπουργός Υγείας Ανδρέας Λοβέρδος. Το «Ερρίκος Ντυνάν» είναι Νομικό Πρόσωπο Ιδιωτικού Δικαίου και ένα τέτοιο ίδρυμα μπορεί να δημιουργηθεί και να διαλυθεί, αλλά όχι να πουληθεί. Πριν από λίγες μέρες - και μετά τη γνωμοδότηση του Νομικού Συμβουλίου του Κράτους για τις παραπάνω δυνατότητες - ο Α. Λοβέρδος διένειμε στη Βουλή μια τροπολογία που έδινε τη δυνατότητα πώλησης του «Ερρίκος Ντυνάν». Χτες ο υπουργός Υγείας είπε ότι θα αλλάξει τη φόρμουλα πώλησης με τη δημιουργία μιας επιχειρηματικής ανώνυμης εταιρείας, όπου θα μπει το Ιδρυμα και άλλοι ιδιώτες..\nΣτις γυναίκες της εργατικής τάξης και των λαϊκών στρωμάτων απευθύνονται πλατιά οι σύλλογοι και οι ομάδες της ΟΓΕ με αφορμή το αυριανό συλλαλητήριο που διοργανώνουν οι δυνάμεις του ΠΑΜΕ, της ΠΑΣΕΒΕ, της ΠΑΣΥ του ΜΑΣ και της ΟΓΕ ενάντια στα νέα αντιλαϊκά μέτρα που υπονομεύουν την υγεία του λαού.Μαζί με το κάλεσμα της κοινωνικής συμμαχίας οι σύλλογοι και οι ομάδες αξιοποιούν στις εξορμήσεις στους χώρους δουλειάς και τις γειτονιές την ανακοίνωση με την οποία η ΟΓΕ φωτίζει τις ιδιαίτερες ανάγκες υγείας των γυναικών. Συγκεκριμένα η ανακοίνωση αναφέρει:\nΣήμερα το απόγευμα, στις 7 μ.μ., η ΟΓΕ θα πραγματοποιήσει εξόρμηση σε κεντρικούς δρόμους της Αθήνας.\nΒάζουν πλάτη στα σχέδια της κυβέρνησης ΠΑΣΚΕ και ΔΑΚΕ\nΗ Ενωση Νοσοκομειακών Ιατρών Θεσσαλονίκης (ΕΝΙΘ), με ευθύνη της ΠΑΣΚΕ και της ΔΑΚΕ, «κατέβασε ρολά». Με την πρακτική της αυτή βάζει πλάτη για την υλοποίηση των ειδεχθών σχεδίων του υπουργείου Υγείας. Τα παραπάνω καταγγέλλει με ανακοίνωσή της η Δημοκρατική Πανεπιστημονική Κίνηση Γιατρών (ΔΗΠΑΚ) και καλεί τους εργαζόμενους να γυρίσουν την πλάτη στις συνδικαλιστικές δυνάμεις που καλλιεργούν το συμβιβασμό και τη συναίνεση με την αντιλαϊκή πολιτική, την πολιτική των «βιώσιμων» νοσοκομείων.\nΟπως αναφέρει σε ανακοίνωσή της η ΔΗΠΑΚ, «με ευθύνη της πλειοψηφούσας παράταξης (ΠΑΣΚΕ) το ΔΣ του σωματείου έκανε 1,5 μήνα για να συγκληθεί σε σώμα (εκλογές έγιναν 25 Μαη) και ενώ στο κρίσιμο αυτό μεσοδιάστημα μεσολάβησαν οι απεργιακές κινητοποιήσεις ενόψει της ψήφισης του μεσοπρόθεσμου.\nΜε ψήφους της ΠΑΣΚΕ και της ΔΑΚΕ εκλέχτηκε τελικώς νέο προεδρείο της Ενωσης το οποίο πάγωσε εκ νέου τη λειτουργία του σωματείου. Με την ανακοίνωση του σχεδίου του υπουργείου Υγείας το προεδρείο της Ενωσης αρνήθηκε να ενημερώσει τις νοσοκομειακές επιτροπές, δεν προσήλθε στην προγραμματισμένη συνέλευση της Ενωσης, δεν παραβρέθηκε στην τελευταία έκτακτη συνεδρίαση του ΔΣ με θέμα τις συγχωνεύσεις των νοσοκομείων. Αντ' αυτού, ο πρόεδρος της ΕΝΙΘ (στέλεχος της ΠΑΣΚΕ) συγκάλεσε συνάντηση των επιστημονικών συμβουλίων των νοσοκομείων της πόλης όπου ανοιχτά τοποθετήθηκε υπέρ των συγχωνεύσεων, παροτρύνοντας μάλιστα τους ιατρούς να καταθέσουν διορθωτικές προτάσεις επί του σχεδίου του υπουργείου.\nΕίναι προφανές ότι τα στελέχη της ΠΑΣΚΕ και ΔΑΚΕ είναι σε διατεταγμένη υπηρεσία. Ευθύνη όμως για τη σημερινή κατάσταση έχουν και οι συνδικαλιστές της "ΚΙΝΗΣΗΣ για την ανασυγκρότηση του ΕΣΥ" που επί ένα χρόνο ανέλαβαν τη συνδιοίκηση του σωματείου με τις ψήφους της ΠΑΣΚΕ και ΔΑΚΕ και ακόμη και σήμερα ζητούσαν την ανοχή της κυβερνητικής παράταξης για να ξαναδιοικήσουν την Ενωση».\nΤο μπαράζ των ανατροπών που επιχειρεί, χωρίς σταματημό, η κυβέρνηση στο χώρο της Υγείας και Πρόνοιας δεν είναι μια επιμέρους πρακτική. Είναι μέρος της ίδιας πολιτικής της κυβέρνησης, της Ευρωπαϊκής Ενωσης και του Διεθνούς Νομισματικού Ταμείου για τη μείωση των μισθών, των συντάξεων και όλων των - ήδη πετσοκομμένων και υποβαθμισμένων - κοινωνικών παροχών. Και αποσκοπεί αφενός στην απαλλαγή του κράτους από τις ελάχιστες υποχρεώσεις γι' αυτές τις παροχές και αφετέρου στη διευκόλυνση της επιχειρηματικής δραστηριότητας της Υγείας στους ευαίσθητους τομείς.\nΕίναι μέγιστη η υποκρισία της κυβέρνησης όταν διατείνεται πως όλες οι αντιδραστικές ανατροπές που επιχειρεί γίνονται στο όνομα της προστασίας του λαού: Για να μην πληρώνει τόσο ακριβά και να έχει αναντίστοιχες υπηρεσίες Υγείας και Πρόνοιας. Εκείνο που ενδιαφέρει την κυβέρνηση είναι να περάσει όλες εκείνες τις περικοπές που έχει θεσμοθετήσει μέχρι τώρα - καθώς και εκείνες που σχεδιάζει: Να αποτελέσουν τα νοσοκομεία αυτόνομες οικονομικές μονάδες που θα συμπεριφέρονται σαν επιχειρήσεις στα πλαίσια της ολοήμερης λειτουργίας. Γι' αυτό και ετοιμάζει συγχωνεύσεις. Και μετά τις συγχωνεύσεις θα εκχωρήσει κρεβάτια στις ασφαλιστικές εταιρείες και θα αξιολογεί τις υπόλοιπες με επιχειρηματικά κριτήρια κι όχι με βάση τις λαϊκές ανάγκες. Γι' αυτό και θα κλείσει κλινικές και κρεβάτια - ακόμα και κρεβάτια Μονάδων Εντατικής Θεραπείας, όπου ο ασθενής είναι στον προθάλαμο του Χάρου. Και θα τα κλείσει γιατί δε θα συμφέρουν με βάση τη λογική κόστους - οφέλους, και όχι τις εκρηκτικές λαϊκές ανάγκες.\nΓια τον ίδιο λόγο γίνονται περικοπές στη φαρμακευτική περίθαλψη, αφήνοντας την κερδοφορία της φαρμακοβιομηχανίας στο απυρόβλητο. Και παρά τις διακηρύξεις της κυβέρνησης για μείωση των τιμών, η «πίτα» για τη φαρμακοβιομηχανία μεγάλωσε. Οπως μεγάλωσαν και τα χαράτσια για τα λαϊκά στρώματα στην ώρα της ανάγκης. Που θα πληρώσουν για φάρμακα τουλάχιστον 170 εκατ. ευρώ με την εφαρμογή της λεγόμενης «αρνητικής λίστας», όπου τα φάρμακα δεν καλύπτονται από τα Ταμεία. Και σήμερα η ηγεσία του υπουργείου Υγείας θα ανακοινώσει και τη λεγόμενη «θετική λίστα» φαρμάκων. Δηλαδή εκείνα τα φάρμακα που θα πρέπει να καλύπτουν τα ταμεία.Δηλαδή και πάλι ζημιωμένος - και χαρατσωμένος - ο άρρωστος εργαζόμενος. Μ' άλλα λόγια, «μονά - ζυγά» πάντα σε βάρος του αρρώστου. Του αρρώστου για τον οποίο προαλείφεται το κατάπτυστο ελάχιστο πακέτο παροχών που ετοιμάζεται μέσω της λειτουργίας του Εθνικού Οργανισμού Παροχής Υπηρεσιών Υγείας (ΕΟΠΥΥ). Ο οποίος ως «δυνατός αγοραστής» θα προμηθεύεται υπηρεσίες από το δημόσιο και τον ιδιωτικό τομέα ή θα συμβάλλεται με ΜΚΟ και υποτυπώδεις δημοτικές υπηρεσίες Υγείας.\nΤο όλο σχέδιο στην Υγεία και Πρόνοια αποτελεί μέρος της χρεοκοπίας του λαού. Γι' αυτό και τα αυριανά συλλαλητήρια του ΠΑΜΕ, της ΠΑΣΕΒΕ, της ΠΑΣΥ, του ΜΑΣ και της ΟΓΕ είναι το πραγματικό μετερίζι στις ανατροπές που επιχειρεί η κυβέρνηση. Ταυτόχρονα, αποτελεί και το εφαλτήριο για τη συγκρότηση ενός λαϊκού μετώπου πάλης για την κατάκτηση του ώριμου και ρεαλιστικού στόχου: Η υγεία να παρέχεται ισότιμα από ένα καθολικό, αποκλειστικά δημόσιο και δωρεάν σύγχρονο σύστημα Υγείας - Πρόνοιας και επείγουσας ιατρικής, με πλήρη στελέχωση και σύγχρονο εξοπλισμό. Κατάργηση κάθε επιχειρηματικής δράσης. Χρηματοδότηση από τον Κρατικό Προϋπολογισμό και κατάργηση των εισφορών στον κλάδο Υγείας για όλους τους ασφαλισμένους.\nΣήμερα, θα γίνουν οι παρακάτω παρεμβάσεις:\nΣτα ιατρεία του ΙΚΑ, στη Λεωφόρο Δαβάκη και στις υπηρεσίες του Ταμείου στην οδό Σκρα, ώρα 10 π.μ., απ' τη Λαϊκή Επιτροπή Καλλιθέας και την Επιτροπή Ανέργων. Επίσης, σήμερα στις 8 το βράδυ για το ίδιο θέμα η Λαϊκή Επιτροπή διοργανώνει παρέμβαση στον ηλεκτρικό σταθμό της Καλλιθέας και σε πολυκλινική που βρίσκεται στο ίδιο σημείο. Στο Βόλο, 7 μ.μ., πλατεία Πανεπιστημίου.\nΑύριο, 20.7.2011, ορίστηκαν συγκεντρώσεις στις παρακάτω πόλεις:\nΞάνθη, 8 μ.μ., πλατεία Ελευθερίας. Αλεξανδρούπολη, 8 μ.μ., Φάρος. Καβάλα, 8 μ.μ., κεντρική πλατεία. Νοσοκομείο Διδυμοτείχου, 10.30 π.μ.. Κέντρο Υγείας Ορεστιάδας, ώρα 12.30 το μεσημέρι. Κοζάνη, 8 μ.μ., κεντρική πλατεία. Πτολεμαΐδα, 8 μ.μ., κεντρική πλατεία. Φλώρινα, 7.30 μ.μ., κεντρική πλατεία. Κατερίνη, 8 μ.μ., Συντριβάνι (πλατάνι). Σέρρες, 8 μ.μ., πλατεία Ελευθερίας. Αρτα, 8 μ.μ., πλατεία Κιλκίς. Πικετοφορία στη Λευκάδα και πλατιά εξόρμηση στο Νοσοκομείο της Πρέβεζας και στο ΙΚΑ της Κέρκυρας. Πάτρα, 8 μ.μ., πλ. Τριών Συμμάχων. Καλαμάτα, 8 μ.μ., στο λιμάνι. Πύργος, στις 12 το μεσημέρι, συγκέντρωση στα νοσοκομεία Πύργου, Αμαλιάδας, Κρεστένων και στις 8 το βράδυ στην πλ. ΟΤΕ. Τρίπολη, 8 μ.μ., στην πλ. Αγ. Βασιλείου. Σπάρτη, 7.30 μ.μ., κεντρική πλατεία. Ναύπλιο, 8 μ.μ., πλ. Καποδιστρίου. Κεφαλονιά, στις 7 π.μ., συγκέντρωση στο νοσοκομείο του Αργοστολίου και στις 7.30 μ.μ., στο ΕΚΚΙ. Ζάκυνθος, 8 μ.μ., ΕΚ Ζακύνθου. Ιθάκη στις 8 π.μ., συγκέντρωση στο Κέντρο Υγείας στο Βαθύ και στις 8 μ.μ., πάλι στο Κέντρο Υγείας στο Βαθύ. Συλλαλητήριο στον Αγιο Κήρυκο, ώρα 8.30 μ.μ., αποφάσισε το Συντονιστικό Φορέων για την Υγεία. Σάμος, συγκέντρωση στο νοσοκομείο, ώρα 7.30 μ.μ. Αλιβέρι, πλατεία Πολυτεχνείου, 7.30 μ.μ. Στη Χίο στις 20.7.2011 θα γίνει συγκέντρωση στο νοσοκομείο (8 π.μ. - 2 μ.μ.) και κατάληψη των ταμείων. Λάρισα, στις 7 μ.μ., κεντρική πλατεία. Τρίκαλα, στις 8 μ.μ., πλατεία Ρήγα Φεραίου. Καρδίτσα, στις 8 μ.μ., Δημοτική Αγορά. Ηράκλειο Κρήτης: 11π.μ. Συγκέντρωση έξω από τη ΔΥΠΕ (Διοίκηση Υγειονομικής Περιφέρειας Κρήτης). Λασίθι: Αποκλεισμός ταμείων στο Νοσοκομείο Αγίου Νικολάου και Ιεράπετρας 8 μ.μ. Παράσταση διαμαρτυρίας θα κάνουν σήμερα στο Ταμείο Υγείας Δημοτικών και Κοινοτικών Υπαλλήλων στην Πάτρα Επιτροπές Αγώνα του ΠΑΜΕ και εργατικά σωματεία από το χώρο του Δημοσίου. Αμφισσα, πλατεία Λαού, ώρα 7.30 μ.μ.


Δημοσιεύθηκε: 31 May 2015\nΜια γυναίκα που ο πυρήνας της προσωπικότητας της περιστρέφεται γύρω από το πάθος. Μιλά με πάθος και συγκίνηση για την οικογένειά της, για τη δουλειά της, αλλά και για τις δύσκολες περιόδους της ζωής της. Ακούραστη κυνηγός της γνώσης και της επίγνωσης του εαυτού της. Κάνοντας την δική της προσωπική υπέρβαση, φίλεψε με τους χρόνιους δαίμονες της και σήμερα το προσωπείο της σκληρής και της απόμακρης συνειδητά το καταρρίπτει, χαρίζοντάς μας μια ενδιαφέρουσα κλεφτή ματιά στα εσώψυχά της. Πραγματικά απολαυστική!\nΜίλησε μου λίγο για σένα. Απ’ ότι έχω διαβάσει έχεις σπουδάσει Φιλοσοφία- Παιδαγωγικά-Ψυχολογία.\nΝαι, σπούδασα ΦΠΨ στην Αθήνα. Έκανα μεταπτυχιακό στην ψυχοπαιδαγωγική παιδιών με ειδικές ανάγκες και ταυτόχρονα, ενώ σπούδαζα στο ΦΠΨ, τελείωσα και τη δραματική σχολή του Διαμαντόπουλου τον ΙΑΣΜΟ.\nΑπό μικρή θυμάμαι τα αγαπημένα μου παιχνίδια ήταν τα παιχνίδια ρόλων, οι αμφιέσεις. Στο δημοτικό έγραφα σκετσάκια και τα παίζαμε στο σχολείο. Οπότε, νομίζω ήταν κάτι που το έφερα μαζί μου ή ίσως ήταν μια ανάγκη που βρήκε αυτή την οδό να εκφραστεί.\nΠαρόλα αυτά έκανες και μεταπτυχιακό. Ήταν ένας τομέας που ήθελες να ασχοληθείς;\nΕίχα δουλέψει με παιδιά με ειδικές ανάγκες 5 χρόνια στην ειδική εκπαίδευση. Νομίζω ως ένα επίπεδο ταυτιζόμαστε, συνδεόμαστε. Ίσως να είμαι και εγώ ένα παιδί με ειδικές ανάγκες, δεν ξέρω, αλλά είχα φοβερή σχέση μαζί τους, καλύτερη απ’ ό,,τι είχα με τους ενήλικες (γέλια). Ήταν ένα πολύ όμορφο κομμάτι που όμως έκανε τον κύκλο του και τελείωσε, εφόσον αργότερα προέκυψαν άλλα πράγματα στην επαγγελματική μου ζωή. Πρακτικά δεν γινόταν να τα κάνω και τα δύο.\nΤι εννοείς με το ‘ίσως να είσαι και εσύ ένα παιδί με ειδικές ανάγκες’;\nΚοίτα, κανένας ηθοποιός δεν είναι τελείως καλά. Για να ασχοληθείς με οποιοδήποτε είδος τέχνης, είτε είναι ζωγραφική είτε είναι χορός, πρέπει να έχεις μέσα σου θέματα τα οποία ζητούν διαχείριση, ζητούν έκφραση, ζητούν λύση και θεωρώ τυχερό τον εαυτό μου που βρήκε την τέχνη για να κάνει τη δουλειά, για να λύσω τα θέματα και τις ανασφάλειές μου.\n“Ένας φόβος που είχα ήταν της μοναξιάς. Δηλαδή από μικρή ήθελα πάντα να έχω κάποιους μαζί μου, να μην είμαι μόνη μου”.\nΠοια ήταν η μεγαλύτερη ανασφάλεια που είχες;\nΈνας φόβος που είχα ήταν της μοναξιάς. Δηλαδή από μικρή ήθελα πάντα να έχω κάποιους μαζί μου, να μην είμαι μόνη\nμου. Με φόβιζε πάρα πολύ, πράγμα το οποίο στη πορεία λύθηκε.\nΜέσω της υποκριτικής, ποια αλλαγή είδες στον εαυτό σου;\nΘα σου έλεγα ότι αυτό που είδα είναι ότι όσα χρόνια είχα μέσα μου πόνους, με βοηθούσαν οι ρόλοι που είχαν δράμα. Περπατούσα πάνω στο άλλοθι που μου έδινε ο ρόλος, να κλάψω, να φωνάξω, για να εκτονώσω δικά μου πράγματα, εσωτερικά. Παρατηρώ ότι σε φάσεις που δεν έχω μέσα μου θέματα, δυσκολεύομαι και κουράζομαι να τα παίξω πια, διότι πρέπει να τα δημιουργήσω από την αρχή. Ενώ πιο παλιά που υπήρχαν σαν βουνό μέσα μου, ήταν πολύ εύκολο να ανοίξω τη… βρύση και να βγουν όλα έξω.\nΌταν ακούς την λέξη εφηβεία, τι σου έρχεται πρώτα στο μυαλό;\nΉμουν τέρας (γέλια)! Ήμουν πολύ ατίθαση. Έκανα ό,τι μου κατέβαινε στο κεφάλι. Δεν δεχόμουν να μου επιβάλει κανένας τίποτε. Ήμουν αγενής. Ενώ ήμουν πάρα πολύ καλή μαθήτρια, όταν στράβωνα με κάτι μπορούσα να τσακωθώ εύκολα ακόμα και με τον διευθυντή του σχολείου, δεν είχα θέμα. Είχα θράσος, το οποίο δικαιολογείται βέβαια από την ηλικία. Νομίζω ότι, με τα χρόνια, ωρίμασα και μετριάστηκε (γέλια).\nΠώς εκφράζεις πλέον τον θυμό σου;\nΣυνήθως τον ελέγχω. Αν δεν τον ελέγξω η εικόνα μου δεν είναι ωραία. Πρέπει να εκνευριστώ φοβερά για να μου ξεφύγει από τον έλεγχο. Ούτε ο θυμός των άλλων με βρίσκει άνετη αλλά όταν εκδηλώνω τον θυμό μου, μετά αισθάνομαι πολλές ενοχές.\nΕκείνο που σε χαρακτηρίζει ως Μαρία ποιο είναι;\nΗ ισορροπία. Είναι ένα σημαντικό θέμα στη ζωή μου. Η ισορροπία ανάμεσα στους ρόλους μου, εννοώ ως μητέρα, ως επαγγελματίας. Δεν αγαπώ την υπερβολή καθόλου. Επίσης είμαι αρκετά επιφυλακτική μέχρι να γνωρίσω τον άλλον. Μπορεί όταν τον γνωρίσω να είμαι άλλος άνθρωπος. Μέχρι τότε όμως δεν μου είναι εύκολο να σπάσω τον πάγο.\nΝομίζω ο φόβος της απόρριψης. Αν πάω να σπάσω τον πάγο και ο άλλος κρατηθεί πίσω με δυσκολεύει, με ενοχλεί. Με στενοχωρεί. Οπότε προτιμώ να το κάνουν οι άλλοι. Αλλά είναι πράγματα τα οποία δουλεύω επάνω τους, δεν είναι σταθερά. Μπορεί να με δεις ξανά μετά από 2 χρόνια και να σου πω ‘ok, αυτά τα θέματα τα έλυσα’ (γέλια).\nΠοιο χαρακτηριστικό σου νομίζεις ότι ελκύει τους άλλους;\nΝομίζω το ότι είμαι αληθινή και ότι κατά βάθος είμαι καλός άνθρωπος (γέλια).\nΓιατί τονίζεις το ‘κατά βάθος’;\nΓιατί ίσως η πρώτη εντύπωση που δίνω να είναι διαφορετική. Έχω πάντα ένα προσωπείο άμυνας.\nΠοια είναι η πρώτη εντύπωση που δίνεις;\nΕξαρτάται από τη φάση. Νομίζω ότι επειδή είμαι κατά βάθος ένα πολύ ντροπαλό και ευαίσθητο πλάσμα και προσπαθώ να προστατεύω τον εαυτό μου γνωρίζοντας αυτές τις ευάλωτες πτυχές μου, μπορεί να βγάζω κάτι υπερβολικά δυναμικό. Αυτό ίσως να γίνεται και λίγο αντιπαθητικό για κάποιον που δεν με ξέρει. Νομίζω όμως ότι με τα χρόνια και με τις συνεντεύξεις που δίνω, ο κόσμος αρχίζει να γνωρίζει ουσιαστικά ποια είμαι και να μην μένει στην πρώτη εικόνα του σκληρού ανθρώπου.\nΑπό το 1 μέχρι το 10 πόσο επιτυχημένη αισθάνεσαι;\nΧωρίς να θέλω να ακουστεί εγωιστικό, αισθάνομαι 10! Και αυτό γιατί κάνω μια δουλειά την οποία αγαπώ και τα πάω καλά. Παράλληλα έχω μια οικογένεια η οποία με γεμίζει και είναι όπως την ονειρεύτηκα. Δεν θέλω κάτι παραπάνω για να νιώσω επιτυχημένη. Νιώθω ευγνώμων με αυτά που έχω, μου είναι αρκετά και πολύ σημαντικά.\nΚοιτάζοντας τον εαυτό σου 15 χρόνια πριν, ποιο μεγάλο σου όνειρο έγινε πραγματικότητα;\nΈγιναν όλα. Μια εικόνα που είχα στο μυαλό μου ήταν ο εαυτός μου στο θέατρο και από κάτω, στην πρώτη θέση, να με βλέπει ο άντρας μου και τα δύο μου μωρά και τα έφερε η ζωή να είναι έτσι.\nΤι τίτλο θα έβαζες στην ιστορία σας;\n‘Αγάπη άνευ όρων’. Με τον σύζυγό μου ήταν πολύ ήρεμα από το ξεκίνημα. Ήταν ο πρώτος άντρας που η αγάπη του ήταν δεδομένη από την αρχή κι εγώ αυτό χρειαζόμουν στη ζωή μου τη δεδομένη στιγμή. Γι’ αυτό και σμίξαμε αμέσως χωρίς να υπάρξει αμφισβήτηση.\nΑν μπορούσες με κάποιο τρόπο να δεις τα μελλούμενα για να μάθεις κάτι, ποιο θα ήταν αυτό;\nΘα ήθελα να έχω μια εικόνα του πώς θα είμαι στα 75-80 μου. Να δω αν θα είμαι όπως φαντάζομαι εγώ το ιδανικό.\nΠώς φαντάζεσαι τον εαυτό σου στα 75;\nΣτα 75 μου θέλω να είμαι μια όμορφη ηλικιωμένη γυναίκα, όχι παραμορφωμένη, αλλά διατηρημένη και λεπτή (γέλια). Θέλω να είμαι με τις φίλες μου να πίνουμε καφέ σε ένα πολύ ωραίο μέρος και να είμαι ήσυχη γιατί τα παιδιά μου είναι τακτοποιημένα, να είμαι ήσυχη γιατί έζησα στη ζωή μου όλα εκείνα που ήθελα να ζήσω και χορτασμένη. Να είμαι ήσυχη, γιατί κάπου υπάρχει και ο σύντροφός μου και αυτό το κομμάτι είναι επίσης τακτοποιημένο.\nΤοποθεσία: Sailor's Rest & St. Raphael Marina\nMake-Up Artist: Μαρία Αντρέου\nΦορέματα: ERES+ Boutique


Έφυγε από τη ζωή ο εφοπλιστής Γιάννης Αγγελικούσης GREEK WEBSITES\nΠάντοτε αναφερόταν στον πατέρα του, τον Αντώνη Αγγελικούση, από τον οποίο, όπως τόνιζε, έμαθε όλα τα μυστικά της δουλειάς που τον οδήγησαν να δημιουργήσει τη ναυτική αυτοκρατορία: «Ξεκίνησα με τη γνώση και τις εμπειρίες του πατέρα μου. Κάθε μέρα που περνούσε στη δουλειά ένιωθα ότι μάθαινα όλο και περισσότερα», έλεγε πριν από χρόνια όταν βραβεύτηκε στα Lloyd’s Awards ως η Προσωπικότητα της Χρονιάς για τη ναυτιλία. Τότε είχε στο πλευρό του και την πολυαγαπημένη του μητέρα, Μαρία Παπαλιού, που είχε πάει για να τον καμαρώσει σε μια μεγάλη προσωπική στιγμή και η οποία έφυγε από τη ζωή το 2008.\n«Το σημερινό επιχειρηματικό μου δημιούργημα δεν είναι μόνο δικό μου αποτέλεσμα. Είναι αποτέλεσμα αφοσιωμένων στελεχών και των ναυτικών που ταξιδεύουν με τα πλοία των εταιρειών μας», συμπληρώνει για τους ανθρώπους που δουλεύουν στο πλευρό του. «Είναι μiα κατηγορία μόνος του στην παγκόσμια ναυτιλία», είναι η απάντηση που παίρνει όποιος ρωτήσει για το διεθνές επιχειρηματικό του μέγεθος.\nToν περασμένο Δεκέμβριο είδε το όνομά του, για μία ακόμη χρονιά, να φιγουράρει στην κορυφή της Lloyd’s List με τις 100 προσωπικότητες που διαδραμάτισαν σημαντικό ρόλο στην παγκόσμια ναυτιλία το 2020. Βρίσκεται μάλιστα στην 7η θέση. Τόσα χρόνια συναγωνίζεται με έναν άλλον μεγάλο πρωταγωνιστή της ναυτιλίας, τον Νορβηγό Τζον Φρέντρικσεν. Όσοι προηγούνται στον κατάλογο των δύο δεν έχουν αυτή την ίδια ιδιότητα. Είναι πρόεδροι ή διευθύνοντες σύμβουλοι εταιρειών ή διεθνών οργανισμών.\nTagged Γιάννης Αγγελικούσης, Ειδήσεις, Ελλάδα\nPrevious Έχει σοκάρει όλη την κοινωνία, τα συλλυπητήριά μου στη οικογένεια\nNext Στις 17 Απριλίου η κηδεία του πρίγκιπα Φίλιππου


Ομορφο σερβίρισμα για περισσότερη απόλαυση Mea-Colpa\nΑρχική ΚΟΥΖΙΝΑ ΣΕΡΒΙΡΙΣΜΑ Ομορφο σερβίρισμα για περισσότερη απόλαυση\nΟμορφο σερβίρισμα για περισσότερη απόλαυση\n22 προτάσεις σερβιρίσματος που εντυπωσιάζουν\n1. Σερβίρουμε με στιλ\nΤο ξέρετε το βίτσιο μας.. τι άλλο; το… όμορφο και στιλάτο σερβίρισμα… χούγια είναι αυτά\nΚαι για να σας εθίσουμε κι εσάς, σας παρουσιάζουμε μερικές καταπληκτικές προτάσεις – ιδέες σερβιρίσματος για να χορτάσουν με τα μάτια οι καλεσμένοι σας, πριν βάλουν τη νοστιμιά που τους φτιάξατε στο στοματάκι τους.\nΚαι μη φανταστείτε πως είναι τίποτα δύσκολο. Συχνά, ένα μόνο υλικό φτιάχνει, όπως θα διαπιστώσετε στις εικόνες που θα σας δείξουμε.\nΤο σερβίρισμα του φαγητού, είναι τέχνη, είναι λατρεία!\nΑκολουθούν 22 προτάσεις που επιλέξαμε να σας παρουσιάσουμε\nΠροηγούμενο άρθροΣας τσίμπησε κάτι; Σας έχουμε γιατρικό!\nΕπόμενο άρθροΛίγα για το Μαυρόπευκο (Pinus Nigra)


καινο-τοπιο: Φεβρουαρίου 2010\nΣήμερα το πρωί αποφάσισα να κόψω το τσιγάρο. Αυτό συμβαίνει, να διευκρινίσω, χωρίς να μου έχει χτυπήσει κάποιο άμεσο καμπανάκι υγείας. Μέχρι πρότινος απλώς καθυστερούσα, όσο το δυνατόν περισσότερο, το πρώτο τσιγάρο της ημέρας. Η ουσία είναι ότι κάποια τσιγάρα είναι ζωτικά για μένα, όπως και για κάθε φανατικό καπνιστή, απλώς συνοδεύονται και από άλλα αδιάφορα ή μηχανικά ή αγχωτικά έτσι ώστε σου αναλογεί ένα ή δύο πακέτα την ημέρα χωρίς να το καταλάβεις. Στον πυρήνα της επιθυμίας μου, ακόμα και τώρα που εκφράζω την απόφαση μου να κόψω το τσιγάρο, θα με γοήτευε να έκανα μισό πακέτο την εβδομάδα ή το μήνα, χωρίς να παρασυρόμουν να αρχίσω το κάπνισμα κανονικά. Για να το πετύχω όμως αυτό, πρέπει πρώτα να σταματήσω να καπνίζω πλήρως για μεγάλο χρονικό διάστημα. Αποφάσισα να… δημοσιοποιήσω την απόφαση μου για να ξορκίσω την πιθανή αποτυχία.\nΆλλωστε ολόκληρος συγγραφέας ο Richard Klein έγραψε ένα ολόκληρο εγκωμιαστικό βιβλίο για την συμβολική και ιστορική διάσταση του τσιγάρου στην προσπάθεια του να το κόψει. Ο ίδιος παρουσιάζει το βιβλίο του με τίτλο «Τα τσιγάρα είναι θεσπέσια» ως εξής: «Το να γράψω αυτό το εγκώμιο των τσιγάρων ήταν η στρατηγική που μηχανεύτηκα για να σταματήσω να καπνίζω-και σταμάτησα οριστικά! Πρόκειται συνεπώς τόσο για ωδή όσο και για ελεγεία για το τσιγάρο». Είθε να πραγματοποιηθεί και η δική μου ευχή! Αν δεν τα καταφέρω, τα scripta απλώς manent.\nΕτικέτες ΑΠΟΦΑΣΗ, ΤΣΙΓΑΡΟ\nΤο κάτεργον είναι το πλοίο που δουλεύουν κατάδικοι και πάνω στους πάγκους τους κωπηλατούν. Κάθε κατεργάρης στον πάγκο του κωπηλατεί και θα συνεχίσει να κωπηλατεί ολοένα και πιο επώδυνα. Το θέμα είναι πια κυβέρνηση κατευθύνει και διευθύνει το πλοίο. Δήμος ελλήνων πολιτών; Κοινόν ελλήνων; Νομαρχία ελληνική παρά ανωνύμου του Έλληνος, ήτοι Λόγος περί ελευθερίας ή Μοναρχία Ευρωπαϊκή ως κοινο-τοπία και μονόλογος; Ο ανώνυμος προτρέπει πως «η ζωή του αληθούς πολίτου πρέπει τελειώνη ή δια την ελευθερία του ή με την ελευθερία του ». Με κλικ στην υπερσύνδεση θα διαβάσετε ετυμολογικές ευχές που δεν ευοδώθηκαν…\nΑναρτήθηκε από ΚΑΙΝΟ-ΤΟΠΙΟ στις 3:17:00 μ.μ.\nΕτικέτες ΚΟΥΒΕΝΤΕΣ ΚΑΙ ΣΤΙΧΑΚΙΑ, ΛΕΞΕΙΣ\nΟ Αγνωστόπουλος θα μπορούσε να είναι γιατρός, δικηγόρος ή πολιτικός μηχανικός. Για την οικονομία της ιστορίας, ας δεχτούμε ότι ασκούσε ένα από αυτά τα πάλαι ποτέ απολύτως επιθυμητά επαγγέλματα του έλληνα γονέα για τα τέκνα του. Ο Αγνωστόπουλος δεν έγινε ιδιαίτερα γνωστός στον επαγγελματικό του χώρο αλλά επειδή ξεκίνησε τη σταδιοδρομία του στα μέσα της δεκαετίας του 1980, άντε αρχές της δεκαετίας του 1990, ήσυχα-ήσυχα, επειδή τα επαγγέλματα αυτά είχαν ακόμα μέλι, έβγαλε λεφτά.\nΠάντα τόνιζε πόσο εργατικός ήταν και πώς χτυπούσε το κεφάλι του στους τέσσερις τοίχους του γραφείου του ή του νοσοκομείου που εργαζόταν για να βρει λύσεις στα συνεχή επαγγελματικά περιστατικά, που αυγάτιζαν την περιουσία του. Συχνά υπενθύμιζε πως είχε δοθεί πλήρως στην εργασία του και δεν είχε χρόνο όχι για να δει άνθρωπο, αλλά ακόμα και για μια απλή βόλτα. Πάντως ξέκλεβε χρόνο για κοινωνικές εκδηλώσεις με αγνώστους ή ελαφρώς γνωστούς, στους οποίους παρουσιαζόταν ευγενικός, προσηνής και πολλά υποσχόμενος με την προοπτική να τους εξαργυρώσει ως πελάτες ή ασθενείς, όταν θα έφτανε- χτύπα ξύλο- εκείνη η ώρα. Βέβαια είχε προνοήσει να παντρευτεί νωρίς, σαν φέρελπις ποδοσφαιριστής, την πρώτη γυναίκα που του παρουσιάστηκε και να σκαρώσει και δυο-τρία κουτσούβελα για ξεκάρφωμα και απάγκιο.\nΠολλοί ήξεραν όμως πόσο σκάρτος ήταν. Ήταν όμως και πανέξυπνος. Γρήγορα αντιλήφθηκε πως δεν χρειάζεται κατ΄ ανάγκην κάποια χοντρή κομπίνα για να αυξάνονται οι τραπεζικές καταθέσεις του. Για παράδειγμα, επικαλιόταν την πασίγνωστη ελληνική κακοδαιμονία. Για να προχωρήσει η δουλειά σου στην Ελλάδα πρέπει να λαδώσεις τον δημόσιο υπάλληλο που τυγχάνει στην ανάλογη θέση. Μόνο που συχνά -όλως παραδόξως- ο υπάλληλος ταπεινά εκτελούσε τα δέοντα χωρίς μπαχτσίσι και τα λεφτά που ζητούσε ο Αγνωστόπουλος για να… προχωρήσει η υπόθεση, κατέληγαν στην τσέπη του. Έτσι με 200, 300, 500 ευρώ έστρωνε λιθαράκι-λιθαράκι το δρόμο της επιτυχίας του. Αν εργαζόταν ως γιατρός βέβαια θα ήταν πιο φιλεύσπλαχνος. Απλώς θα διέδιδε ότι η ταρίφα του στο φακελάκι ήταν ελαφρώς κατώτερη από τα standards της αγοράς και κατά αυτόν τον τρόπο και με τη βοήθεια της κοινωνικής δικτύωσης του, θα αύξανε τον τζίρο του.\nΓια την οικονομία της ιστορίας βέβαια ας κάνουμε μια διόρθωση κι ας παραδεχτούμε, πως ο Αγνωστόπουλος δύσκολα θα μπορούσε να είναι γιατρός. Κι ο πιο πωρωμένος γιατρός κάπου στο βάθος σέβεται την ανθρώπινη ζωή και τον πόνο της αρρώστιας. Το θέμα είναι ότι ο Αγνωστόπουλος, μολονότι είχε λεφτά, κοινωνική θέση, οικογένεια και απογόνους δεν είχε φίλους. Οι παλιοί του φίλοι ήξεραν πως βρώμαγε η ανάσα του και το μάτι του πάντα έπαιζε κάποιο χυδαίο σκοπό κι έκοψαν λάσπη γρήγορα. Καινούργιους δεν μπορούσε να κάνει, γιατί ήταν έξυπνος για να καταλάβει πως αν προχωρούσε τις κοινωνικές συναναστροφές του σε κάτι διαφορετικό, γρήγορα θα τον αντιλαμβάνονταν και θα έφευγαν τρέχοντας.\nΚάποια κακή στιγμή επειδή τον ήξερα, στο τέλος ενός λεκτικού διαπληκτισμού μας, του είπα: «Πρόσεχε Αγνωστόπουλε γιατί στο τέλος θα σε κυνηγάει η σκιά σου». Πάντα αναρωτιόμουν, αν έπραξα σωστά που δεν τον πλάκωσα στο ξύλο εκείνη τη στιγμή. Κάποιοι άνθρωποι δεν καταλαβαίνουν από γαλλικά, έστω κι αν τα γνωρίζουν ως δεύτερη γλώσσα. Ίσως εκείνο το βράδυ να ανησύχησε λίγο και να μην μπόρεσε να κοιμηθεί γαλήνια. Σίγουρα όμως πιστεύω πως την επόμενη μέρα συνέχισε σαν να μην είχε συμβεί τίποτα. Τουλάχιστον οι μώλωπες θα τον συντρόφευαν περισσότερο καιρό.\nΑναρτήθηκε από ΚΑΙΝΟ-ΤΟΠΙΟ στις 12:58:00 μ.μ.


Πως λειτουργεί το νέο και σύγχρονο αναβατόριο στην Ακρόπολη\nΑρχική Ειδήσεις Πως λειτουργεί ο νέος ανελκυστήρας πλαγιάς στην Ακρόπολη\n3 Δεκεμβρίου 2020 - 14:02\nΈνας νέος και σύγχρονος ανελκυστήρας πλαγιάς λειτουργεί πλέον στην Ακρόπολη Φώτο: ΤΑΤΙΑΝΑ ΜΠΟΛΑΡΗ / Eurokinissi\nΈνας νέος και σύγχρονος ανελκυστήρας πλαγιάς λειτουργεί στην Ακρόπολη. Ο ανελκυστήρας πλαγιάς εγκαινιάστηκε σήμερα Πέμπτη 3 Δεκεμβρίου παρουσία του πρωθυπουργού Κυριάκου Μητσοτάκη, ανήμερα της Παγκόσμιας Ημέρας για τα Άτομα Με Αναπηρία.\nΠρόκειται για ένα σημαντικό έργο. Πριν από λίγους μήνες το αναβατόριο στην Ακρόπολη, έφτασε στα όρια, μετά από 16 χρόνια λειτουργίας του. Και η άνοδος στην Ακρόπολη για χιλιάδες συμπολίτες μας ήταν σχεδόν αδύνατη.\nΤα πρώτα προβλήματα του παρουσιάστηκαν στις αρχές του 2018. Και από την άνοιξη του 2019 σχεδόν δεν λειτουργούσε. Τα προβλήματα εντάθηκαν πέρυσι το καλοκαίρι. Καθώς ΑμεΑ που έφταναν στην Ακρόπολη από όλο τον κόσμο και δεν μπορούσαν να ανέβουν.\nΦώτο: ΤΑΤΙΑΝΑ ΜΠΟΛΑΡΗ / Eurokinissi\nΜοναδικό στον κόσμο αναβατόριο\nΠαρόμοιο αναβατόριο δεν υπάρχει σε άλλο μνημείο, του κόσμου. Η κατασκευή του ήταν ένα δύσκολο τεχνικό έργο. Το μοναδικό παγκοσμίως που η μεταβλητή γωνία πλησιάζει την ορθή.\nΤο Υπουργείο Πολιτισμού έδωσε τις αναγκαίες προδιαγραφές για την κατασκευή του ανελκυστήρα βάσει της τοπογραφίας της περιοχής και των γεωτεχνικών δεδομένων.\nΟ νέος ανελκυστήρας πλαγιάς έχει χωρητικότητα 1.300 κιλά ωφέλιμο φορτίο. Ήτοι 2 αμαξίδια με 2 συνοδούς ή 1 φορείου ασθενοφόρου με 1 συνοδό.\nΕίναι τεχνολογικά ιδιαίτερα εξελιγμένος συνδυάζοντας την ταχύτητα και την ασφάλεια μετακίνησης. Καθώς επίσης και δικλείδες ασφαλείας κατά τη λειτουργία του σε περίπτωση διακοπής ρεύματος ή άλλου απρόβλεπτου προβλήματος.\nΑνάβαση-κατάβαση σε 32 δευτερόλεπτα\nΣύμφωνα με τα στοιχεία ο χρόνος που απαιτείται για την ανάβαση και την κατάβαση του ανελκυστήρα ορίζεται στα 32 δευτερόλεπτα.\nΚ. Μητσοτάκης: “Προσβασιμότητα σε όλους, προσβασιμότητα παντού”\n“Η Ακρόπολη λάμπει πιο φωτεινή από ποτέ, αλλά και πιο προσβάσιμη από ποτέ, δήλωσε ο Πρωθυπουργός Κυριάκος Μητσοτάκης στα εγκαίνια του νέου ανελκυστήρα πλαγιάς στην Ακρόπολη.\nΣήμερα, 3 Δεκεμβρίου, Παγκόσμια Ημέρα για τα Άτομα Με Αναπηρία, εγκαινιάζουμε το νέο ανελκυστήρα αλλά και τις διαδρομές οι οποίες έχουν σχεδιαστεί με πολύ μεγάλη φροντίδα, προκειμένου να καταστήσουμε την Ακρόπολη προσβάσιμη σε όλες και σε όλους.\nΣε άτομα με κινητικές δυσκολίες, αλλά και σε ηλικιωμένους συμπολίτες μας οι οποίοι θέλουν να απολαύσουν το σύμβολο του Δυτικού Πολιτισμού, χωρίς τη δυσκολία που συνεπάγεται η κλασική διαδρομή για να ανέβει κανείς στο Βράχο της Ακρόπολης.\nΗ κυβέρνηση έχει ήδη θέσει σε διαβούλευση το Εθνικό Σχέδιο για τα δικαιώματα των Ατόμων με Αναπηρία. Στον πυρήνα αυτού του σχεδίου είναι η έννοια της προσβασιμότητας.\nΠροσβασιμότητα σε όλους, προσβασιμότητα παντού. Και επειδή αυτή η κυβέρνηση δεν αρέσκεται στα λόγια, αλλά μιλάει με έργα, χαιρόμαστε ιδιαίτερα που σήμερα θέτουμε στη διάθεση του κοινού αυτό το σημαντικό, αυτό το εμβληματικό έργο, το οποίο δεν θα μπορούσε να γίνει πράξη χωρίς τη στήριξη του Ιδρύματος Ωνάση”.\nΝέες διαδρομές ΑμΕΑ στον βράχο της Ακρόπολης\nΟι νέες διαδρομές ΑμΕΑ στον βράχο της Ακρόπολης είναι δύο. Κι έχουν στόχο να καταστήσουν δυνατή την περιήγηση των ΑμεΑ στα μνημεία του αρχαιολογικού χώρου, αφού φτάσουν με τον ανελκυστήρα.\nΟι νέες διαδρομές θα συνδέουν τον ανελκυστήρα με την οδό Παναθηναίων μέχρι την περιοχή του παλαιού αρχαιολογικού μουσείου, το έργο αποκατάστασης του οποίου ξεκινά από το Υπουργείο Πολιτισμού και Αθλητισμού εντός των επομένων εβδομάδων με χρηματοδότηση από το τρέχον ΕΣΠΑ.\nΣυνεπώς, οι διαδρομές εκτείνονται μπροστά από τα Προπύλαια, τον Παρθενώνα και φθάνουν μέχρι την Νότια Κλιτύ.\nΚατά την αξιολόγηση δοκιμαστικών εφαρμογών υλικών επί τόπου από την Επιτροπή Συντήρησης Μνημείων Ακροπόλεως, ορισμένα υλικά απορρίφθηκαν λόγω αντοχής και άλλα λόγω εμφάνισης.\nΕπιλέχθηκε ως αισθητικά αποδεκτό το αρχιτεκτονικό σκυρόδεμα με περιεκτικότητα σε τσιμέντο 12%. Το τελικό αποτέλεσμα είναι τεχνητός λίθος, αντίστοιχος με αυτόν που χρησιμοποιείται επί των μνημείων στις αναστηλωτικές εργασίες.\nΠΡΩΘΥΠΟΥΡΓΟΥ ΚΥΡΙΑΚΟΥ ΜΗΤΣΟΤΑΚΗ


Πριν μερικά χρόνια, στο ωραίο ισόγειο καφέ του Μουσείου Μπενάκη της Πειραιώς, έγινε μία συνάθροιση φωτογραφική με ομιλητή τον σπουδαίο θεωρητικό Πλάτωνα Ριβέλλη. Κάποια στιγμή, εμπνευσμένη από τα λεγόμενα του, τόλμησα να κάνω μία παρένθεση λέγοντας, "Η φωτογραφία είναι σαν τον έρωτα" αποσπώντας χαμογελαστές αντιδράσεις. Η φράση δεν αποτελούσε μία στιγμιαία έμπνευση αλλά μία διαπίστωση η οποία προήλθε από διάφορες εμπειρίες και ενδελεχείς σκέψεις περί φωτογραφικής τέχνης.\nΚατά την πρώτη επαφή, τα πρώτα μαθήματα ή γενικώς συναντήσεις φωτογραφικές, όλοι ξεκινούν με ανεξάντλητο ενθουσιασμό και οίστρο για δημιουργία και νέα, άγνωστα πράγματα. Οι ορμές εν γένει ασυγκράτητες! Οι μήνες, ή τα χρόνια, περνούν, ο ενθουσιασμός αρχίζει να εξανεμίζεται, εμφανίζονται ερωτηματικά στο μυαλό, κάποιοι δοκιμάζουν να αλλάξουν δασκάλους ("ίσως αυτό να φταίει για τον υποτονικό ενθουσιασμό...").\nΣτην αντίπερα όχθη, υπάρχουν οι πιο λίγοι, οι οποίοι όχι μόνο δεν χάνουν τον πολυπόθητο ενθουσιασμό, απεναντίας ο τελευταίος αντικαθίσταται σταδιακά από βαθύτερα συναισθήματα, βιώματα και γνώσεις. Εμβαθύνουν, εντρυφούν ολοένα και περισσότερο, δεν υπάρχουν αμφιβολίες, ερωτήματα.\nΟ αδίστακτος χρόνος περνά και οι πρώτοι σιγά-σιγά, συστηματικά, χάνουν την έμπευσή τους, τον δημιουργικό ειρμό τους, προσπαθούν να αποδώσουν κάπου το φταίξιμο ώσπου το τέλος του έρωτά τους για την τέχνη της φωτογραφίας επέρχεται αναπόφευκτα.\nΕνώ οι άλλοι, στωϊκά και - συνήθως - πιο σιωπηλά, συνεχίζουν αδιάκοπα να δημιουργούν, να κατανοούν την Ουσία της Τέχνης της Φωτογραφίας. Και είναι εντέλει αυτοί που μένουν, οι άλλοι απλώς προσπερνούν... όπως στον Έρωτα!


Ως πότε θα ανεχόμαστε τους εργατοπατέρες; - lastpoint.gr\n02/10/2017 03/10/2017 0 Σχόλια ΑΠΟΨΕΙΣ,ΓΕΩΡΓΟΥΛΑΚΟΣ,ΚΟΙΝΩΝΙΚΑ,ΣΥΝΔΙΚΑΛΙΣΜΟΣ,ΤΑΞΙ\nΑυτή τη φορά είναι κάποιος Θύμιος Λυμπερόπουλος που απασχολεί την κοινή γνώμη. Για την ακρίβεια, δυστυχώς, είναι ο Θύμιος Λυμπερόπουλος. Πασίγνωστος συνδικαλιστής- εργατοπατέρας των οδηγών ταξί.\nΈνας άνθρωπος που αν η Ελλάδα δεν κουβαλούσε στην πλάτη της τόσες παθογένειες και αμέτρητα ταμπού, θα ήταν στην καλύτερη ένας γραφικός ταξιτζής.\nΈνας παντογνώστης που θα προλάβαινε σε δεκάλεπτη κούρσα να αναλύσει τα αίτια της ελληνικής παρακμής, τα διλήμματα της Μέρκελ και το μέλλον του Τάκη Λεμονή στον Ολυμπιακό.\nΤα προηγούμενα χρόνια ήταν άλλοι.\nΜια ο Φωτόπουλος που απειλούσε να ρίξει το ρεύμα σε ολόκληρη τη χώρα με αφορμή την ιδιωτικοποίηση της «μικρής» ΔΕΗ, μια οι συνδικαλιστές του ΟΛΠ, μια οι «Σταμουλοκολλάδες» που έδιναν «αγώνα» κατά της ιδιωτικοποίησης των αστικών λεωφορείων.\nΚοινός τους παρανομαστής, είναι η εκμετάλλευση της κοινωνικής ανοχής σε μια χώρα που βασιλεύει ο κρατισμός στη συνείδηση των πολιτών.\nΌλοι αυτοί οι εργατοπατέρες είναι αχυράνθρωποι.\nΣυγκυριακά ανθρωπάκια που βρίσκουν πάτημα πάνω σε ένα απαρχαιωμένο θεσμικό πλαίσιο, εκβιάζοντας καταστάσεις και πρόσωπα κατ΄εντολήν.\nΤύποι που τρενάρουν τις μεταπολιτευτικές παθογένειες και τα οικονομικά ταμπού του Νεοέλληνα, γιατί ρισκάροντας το δικό του μεροκάματο, εξασφαλίζουν έναν σίγουρο και διόλου ευκαταφρόνητο μισθό για αυτούς\nΓια σκεφτείτε πόσους και ποιους «αγώνες» έχουν δώσει κατά καιρούς;\nΆραγε υποχωρούσαν όταν είχε εξασφαλιστεί το καλύτερο για τον κλάδο τους και το δημόσιο συμφέρον ή όταν ο επιχειρηματίας ή ο πολιτικός που κινεί τα νήματα πίσω από την σκηνή, έδινε το οκ;\nΣκεφτείτε και πόσες φορές δικαιώθηκαν στις προβλέψεις τους. Καμία.\nΟύτε στην περίπτωση των αστικών συγκοινωνιών, ούτε στην περίπτωση του ΟΤΕ, ούτε στην ιδιωτικοποίηση του ΟΛΠ, ούτε στη ΔΕΗ, ούτε και τώρα ,φυσικά, που προωθούν το πιο καταστροφικό πισωγύρισμα για μια τουριστική χώρα.\nΟ καπιταλισμός έχει και αδικίες. Ένα Κράτος, όμως, που κατοχυρώνει θεσμικά μεσάζοντες για να διαδραματίσουν το ρόλο που θα έπρεπε εκείνο να παίξει, ρισκάρει να χάσει τον έλεγχο. Αυτό έχει γίνει εδώ και δεκαετίες στην Ελλάδα.\nΤο Κράτος που οφείλει να προστατεύει τον εργαζόμενο εποπτεύοντας την εύρυθμη λειτουργία της αγοράς, είναι έρμαιο των κατευθυνόμενων εργατοπατέρων.\nΚαι το ψωμί χιλιάδων ανθρώπων εξαρτάται από τις συμφωνίες που κάνουν κάτω από το τραπέζι. Αυτή η αλητεία πρέπει να σταματήσει.\n← Ο κλονισμός της ταυτότητας ως αποτέλεσμα της υπερβολής\nΤι γυρεύεις στο Πεκίνο ΜΠΕ – ΜΠΑΤΖΙΑΝ (Μπέτυ Μπατζιάνα); →


Μεξικό ή Καναδάς στο δρόμο της Εθνικής - Πόλο - SPORT 24\nΜεξικό ή Καναδάς στο δρόμο της Εθνικής\nΕπιμέλεια: Κώστας Χολίδης Δημοσίευση: 19 Αυγ. 2015 11:53\nΤο νικητή ανάμεσα στον Καναδά και το Μεξικό θα αντιμετωπίσει η εθνική στα προημιτελικά του Παγκόσμιου πρωταθλήματος Νέων γυναικών.\nΗ Εθνική ομάδα πόλο Νέων γυναικών μετά και τη νίκη της επί της Ρωσίας ουσιαστικά σφράγισε την πρωτιά στον όμιλό της και χρειάζεται τη νίκη κόντρα στην αδύναμη Ιαπωνία για να το κάνει και τυπικά.\nΈτσι, τα κορίτσια του Γιώργου Μορφέση περιμένουν να μάθουν τον αντίπαλό τους στην επόμενη φάση.\nΤελικά αυτός θα προκύψει από το ζευγάρι του Καναδά με το Μεξικό. Η Ιταλία επιβλήθηκε με 11-10 στο ντέρμπι του άλλου ομίλου και έτσι έστειλε τον Καναδά στον δρόμο της Ελλάδας, ενώ την ίδια ώρα το Μεξικό επικράτησε με 11-7 επί της Ουκρανίας και κατέκτησε την τρίτη θέση στον τέταρτο όμιλο.\nΜετά από αυτά τα αποτελέσματα ο Καναδάς θα αντιμετωπίσει το Μεξικό και ο νικητής του συγκεκριμένου ζευγαριού θα παίξει κόντρα στην Ελλάδα στα προημιτελικά του Παγκόσμιου πρωταθλήματος Νέων γυναικών που διεξάγεται στον Βόλο. Ο αγώνας ανάμεσα στον Καναδά και το Μεξικό θα γίνει στις 20/8, ενώ ο προημιτελικός μία ημέρα αργότερα.\nΑξίζει να σημειώσουμε ότι σύμφωνα με το πρόγραμμα ο προημιτελικός είναι προγραμματισμένος να ξεκινήσει στις 16.00, ωστόσο το πιθανότερο είναι να αλλάξει ώρα και να πάει πιο αργά ώστε να μπορέσει ο κόσμος να πάει στο κολυμβητήριο.


Ζητούσε από 14χρονη φωτογραφίες της με τα εσώρουχα\nΕΛΛΑΔΑ 24 Νοεμβρίου 2015\nΥπόθεση προσβολής γενετήσιας αξιοπρέπειας μιας 14χρονης, μέσω διαδικτύου, εξιχνιάστηκε από τη Διεύθυνση Δίωξης Ηλεκτρονικού Εγκλήματος. Σε βάρος ενός 22χρονου σχηματίστηκε σχετική δικογραφία τακτικής διαδικασίας, στο πλαίσιο προκαταρκτικής εξέτασης, ύστερα από εισαγγελική παραγγελία.\nΗ διερεύνηση της υπόθεσης ξεκίνησε ύστερα από καταγγελία 40χρονης μητέρας της ανήλικης, σύμφωνα με την οποία άγνωστος χρήστης του διαδικτύου, μέσω προφίλ σε σελίδα κοινωνικής δικτύωσης, έστειλε στην 14χρονη κόρη της, μηνύματα σεξιστικού περιεχομένου. Παράλληλα προσπαθούσε να την πείσει να του στείλει φωτογραφίες της, όπου να απεικονίζεται η ίδια φορώντας μόνο εσώρουχα, με το πρόσχημα πως εργάζεται σε οίκο μόδας και αναζητά μοντέλα επίδειξης εσωρούχων.\nΣτο πλαίσιο αυτό, διενεργήθηκε ενδελεχής και εμπεριστατωμένη αστυνομική και ψηφιακή – διαδικτυακή έρευνα των στοιχείων και δεδομένων, προς διαλεύκανση της υπόθεσης και στη συνέχεια, αλληλογραφία με την σελίδα κοινωνικής δικτύωσης και με εταιρία παροχής υπηρεσιών διαδικτύου. Ως αποτέλεσμα, εντοπίστηκαν τα ηλεκτρονικά ίχνη του δράστη και ταυτοποιήθηκε ο 22χρονος.\nΠρωινές ώρες χθες, πραγματοποιήθηκε αιφνιδιαστική νομότυπη έρευνα, στην οικία του 22χρονου και ταυτοποιήθηκε η εμπλοκή του στις καταγγελλόμενες πράξεις.


Ζητείται τραγουδιστής/ρια metal και rock φωνητικών. - Ηράκλειο Μουσικοί - Καλλιτέχνες - Συγκροτήματα Κοινότητα Ν. Ηρακλείου, Κρήτη (43715-8) FreeList.gr\nΖητείται τραγουδιστής/ρια metal και rock φωνητικών. (Ηράκλειο)\nΚωδικός αγγελίας: 43715-8-0\nΗμερομηνία καταχώρησης: 29-12-2016 21:29:09\nΨάχνουμε τραγουδιστή/ρια metal φωνητικών για μια μπάντα 5 ατόμων που έχει αρχίσει εδώ και δύο μήνες, προτεινόμενες ηλικίες από 17 έως 20 ετών, είμαστε ανοιχτοί και σε πιο μεγάλες ηλικίες. Γίνονται covers γνωστών τραγουδιών της metal και rock σκηνής και παράλληλα έχει αρχίσει κάτι δικό μας σε metal είδος. Οι πρόβες λαμβάνουν μέρος στην περιοχή του Αγ.Ιωάννη Χωστού. Τηλέφωνο επικοινωνίας: 6975600242 ή με ένα e-mail στη διεύθυνση μου.\nΖητείται τραγουδιστής/ρια metal και rock φωνητικών. αγγελίες Ζητείται τραγουδιστής/ρια metal και rock φωνητικών. δωρεάν μικρές αγγελίες Ηράκλειο νομού Ηρακλείου, Κρήτη Μουσικοί - Καλλιτέχνες - Συγκροτήματα Κοινότητα ΜΙΚΡΕΣ ΑΓΓΕΛΙΕΣ ΔΩΡΕΑΝ ziteitai tragoydistisria metal kai rock fwnitikwn aggelies ziteitai tragoydistisria metal kai rock fwnitikwn dwrean mikres aggelies irakleio nomoy irakleioy kriti moysikoi - kallitexnes - sygkrotimata koinotita mikres aggelies dwrean ad free classified advertisement


Champions League: Παναθηναϊκός – Μάλαγα (21:45, ΝΕΤ) - Γρεβενά – ΝΕΑ- ΕΙΔΗΣΕΙΣ – news- GREVENA TV - O No 1 Ραδιοφωνικός σταθμός της Δυτικής Μακεδονίας με έδρα τα Γρεβενά\n« Γρεβενά: Εκδήλωση στις πισίνες…\nΓρεβενά: 2 σήμερα “Πρώτες” σε αθλητικά σωματεία… – (Για Πυρσό και Πρωτέα) »\nChampions League: Παναθηναϊκός – Μάλαγα (21:45, ΝΕΤ)\nΑύγουστος 22nd, 2012 by Χρήστος Μίμης\nΣτόχος τα… αστέρια\nΤο πρώτο βήμα για την πρόκριση στους ομίλους του Champions League θα προσπαθήσει να κάνει ο Παναθηναϊκός, ο οποίος αντιμετωπίζει εκτός έδρας τη Μάλαγα (21:45, ΝΕΤ). Το «τριφύλλι» θέλει να επιστρέψει στην κορυφαία διασυλλογική διοργάνωση, όμως χρειάζεται να ξεπεράσει το εμπόδιο της ομάδας του Μανουέλ Πελεγκρίνι.\nΤο έργο των παικτών του Ζεσουάλδο Φερέιρα δεν θα είναι εύκολο, όμως θα παλέψουν για το καλύτερο δυνατό αποτέλεσμα και να βρεθούν στις 30 του μήνα στην κλήρωση που θα γίνει στο Μονακό. Οι «πράσινοι» δεν έχουν πάει για τουρισμό στην Ανδαλουσία και ο Πορτογάλος τεχνικός τόνισε χθες ότι η ομάδα του θα παλέψει μόνο για τη νίκη.\nΟ 66χρονος προπονητής αναμένεται να παρατάξει με σύστημα 4-2-3-1 τον Παναθηναϊκό απέναντι στην ισπανική ομάδα. Συγκεκριμένα, την «πράσινη» εστία θα υπερασπιστεί ο Καρνέζης και μπροστά του θα παίξουν – από δεξιά προς αριστερά – οι Βύντρα, Μπουμσόνγκ, Βελάσκες και Σπυρόπουλος. Ως αμυντικά χαφ θα αγωνιστούν ο Κατσουράνης με τον Βιτόλο, ενώ πίσω από τον φορ θα παίξουν ο Ζέκα δεξιά, ο Μαυρίας αριστερά και ο Σισοκό στον άξονα. Στην κορυφή θα αγωνιστεί ο Χριστοδουλόπουλος ή ο Φορναρόλι.\nΤην αποστολή συμπληρώνουν οι Κοτσόλης, Καπίνο, Μαρίνο, Πετρόπουλος, Τοτσέ, Λαγός, Μπαρμπαρούσης, Σεϊταρίδης και Πίντο. Στην Αθήνα έμεινε Κουίνσι, ο οποίος ακόμα δεν είναι έτοιμος. Μόνοι τους γυμνάστηκαν χθες και οι Σο, Χουχούμης, Ιωαννίδης, οι οποίοι επίσης αποκλείστηκαν, όπως και οι Ταμπάκης, Φουρλάνος, Δώνης, Κουσίδης, Τριανταφυλλόπουλος, Μαρινάκης.\nΠώς θα αγωνιστούν οι Ισπανοί\nΜε σύστημα 4-3-3 θα παίξει η Μάλαγα απέναντι στον Παναθηναϊκό. Ο Μανουέλ Πελεγκρίνι άφησε εκτός τον τραυματία Μπαπτίστα και ο Σέμπα Φερνάντες, μετά από απόφαση του Χιλιανού τεχνικού. Στην αποστολή βρίσκεται και ο Φαμπρίς, ο οποίος αποτέλεσε τον παίκτη-αποκάλυψη της πρεμιέρας της Primera Division.\nΚάτω από τα δοκάρια θα καθίσει ο Καμπαγέρο, ο οποίος μπροστά του – από δεξιά προς δεξιά – θα έχει τους Γκάμεθ, Ντεμικέλις, Ουέλινγκτον και Μονρεάλ. Την τριπλέτα στα χαφ θα αποτελέσουν οι Πορτίγιο, Καμάτσο και Τουλαλάν. Δεξιά στην επίθεση θα είναι ο Χοακίν, αριστερά ο Ίσκο και στην κορυφή ο Χουάνμι (Φαμπρίς).\nΤην αποστολή συμπληρώνουν οι Καμενί, Χεσούς, Μαρέσκα, Ντούντα, Ελισέου, Μπουονανότε, Σέρχιο Σάντσεθ και Ρέσιο.\nΤην πρώτη του νίκη σε ισπανικό έδαφος θα προσπαθήσει να κάνει ο Παναθηναϊκός. Οι «πράσινοι» μετρούν μόλις 1 ισοπαλία και 11 ήττες απέναντι σε ομάδες που προέρχονται από την Primera Division. Συγκεκριμένα, το θετικό αποτέλεσμα του «τριφυλλιού» ήταν στις 25 Φεβρουαρίου 2009 κόντρα στη Βιγιαρεάλ στη φάση των «16» του Champions League.\nThis entry was posted on Τετάρτη, Αύγουστος 22nd, 2012 at 14:55 and is filed under ΑΘΛΗΤΙΚΑ, ΠΟΔΟΣΦΑΙΡΟ. You can follow any responses to this entry through the RSS 2.0 feed. You can skip to the end and leave a response. Pinging is currently not allowed.


Απογευματινό θερινό εργαστήρι μαγειρικής - Kidshub\nΑπογευματινό θερινό εργαστήρι μαγειρικής\nΜε τον chef Γιάννη Μπουροδήμο. Ιδρυτή του bearfootinthepark.com\nΠέμπτη 15 Ιουλίου (18:00 – 20:00)\nΠέμπτη 22 Ιουλίου (18:00 – 20:00)\nΚατηγορία: Απογευματινό kids lab Ετικέτες: Διατροφή και γονείς, Πως θα κάνω το παιδί μου να τρώει;, Διατροφή, Παιδικές διατροφικές συνήθειες, Παιδική ευτυχία, KidsHub, Απογευματινές δράσεις KidsHub, Θερινές δραστηριότητες για παιδιά, Afternoon kids lab, Έλα να παίξουμε, Βιωματικά εργαστήρια, Ώρα για δημιουργικό παιχνίδι, Απογευματινά θερινά εργαστήρια μαγειρικής, Εργαστήρια μαγειρικής, Εργαστήρια μαγειρικής για παιδιά, Μαγειρική, Μαγειρική για παιδιά, Chef, Γιάννης Μπουροδήμος, Συνταγές μαγειρικής, Νόστιμα και υγιεινά, Μαθήματα μαγειρικής\nΑπογευματινό θερινό εργαστήρι μαγειρικής από το KidsHub και το Έλα να παίξουμε: Για παιδιά ηλικίας 5 – 9 ετών, με τον chef Γιάννη Μπουροδήμο.\nΗμερομηνίες: Κάθε Πέμπτη στις 15 & 22 Ιουλίου 2021.\nΧρονική διάρκεια: 2 ώρες, απογεύματα 18:00 – 20:00\nΤιμή συμμετοχής: 20 Ευρώ ανά παιδί για κάθε αυτοτελές εργαστήριο. Στην τιμή συμπεριλαμβάνεται Φ.Π.Α 24%.\nΧώρος διεξαγωγής εργαστηρίων: Πρότυπο Κέντρο Δημιουργικής Εκπαίδευσης “Έλα να παίξουμε” Στεφάνου Δέλτα 1 & Λεωφ. Κηφισίας – Παλαιό Ψυχικό\nΓια τη συμμετοχή σας στο απογευματινό θερινό εργαστήρι μαγειρικής του KidsHub και του Έλα να παίξουμε, συμπληρώνετε την ηλεκτρονική φόρμα εγγραφής.\nΟι θέσεις είναι περιορισμένες και θα τηρηθεί προτεραιότητα.\nΓια οποιαδήποτε ερώτηση ή διευκρίνιση επικοινωνήστε μαζί μας με mail στην ηλεκτρονική διεύθυνση john.zapantis@kidshub.gr ή καλέστε στο 210 – 300 60 14.\nΗ ΤΑΥΤΟΤΗΤΑ ΤΩΝ ΕΡΓΑΣΤΗΡΙΩΝ:\nΗ μαγειρική πέραν απο επιστήμη, για πολλούς αποτελεί και ένα είδος τέχνης. Το σίγουρο είναι πως ο Γιάννης Μπουροδήμος είναι ένας καλλιτέχνικης – επιστήμονας της κουζίνας. Και αποτελεί την καλύτερη επιλογή για να διδάχθούν τα παιδιά απλούς κανόνες μαγειρικής. Να αποκτησουν γνώσεις οι οποίες θα τα βοηθήσουν να αναπτυξουν τις δεξιότητες τους στη μαγειρική.\nΟι μικροί εκκολαπτόμενοι chef μας θα συνεργαστούν μαζί του και θα υλοποιήσουν νόστιμες και κυρίως υγιεινες συνταγές. Θα εμπλουτίσουν έτσι, όχι μόνο το δικό τους διατροφικό κατάλογο αλλά και όλης της οικογένειας. Παράλληλα θα εντρυφήσουν σε απλές παρασκευές με τις οποίες θα μπορούν να δημιουργήσουν τις δικές τους αγαπημένες τροφές, για όλες τις ώρες. Γιατί πάντα υπάρχει ο τρόπος ώστε οι υγιεινές τροφές να είναι και νόστιμες.\nΟ κατάλληλος συνδυασμός υλικών στις απαιτούμενες ποσότητες αλλά και μικρά μυστικά στη διαδικασία παρασεκυής είναι τα στοιχεία που οδηγούν σε ένα άρτιο γευστικό και αισθητικό αποτέλεσμα.\nΑλλα ας ξεκινήσουμε με τα βασικά:\nΠως καταλαβαίνουμε τα τρόφιμα χρησιμοποιώντας τις αισθήσεις μας; Θα μπορέσουν τα παιδιά να μαντέψουν σωστά γεύσεις τροφίμων με κλειστά τα μάτια και τη μύτη τους;\nΠως αλλάζει το ph χρώμα στα τρόφιμα; Παράδειγμα το κόκκινο λάχανο…\nΠως δημιουργούμε το δικό μας βούτηρο χτυπώντας απλά κρέμα γάλακτος στο σέικερ;\nΠως παρασκευάζουμε το δικό μας παγωτό με κρέμα, ζάχαρη και αρωματικά;\nΠως δημιουργούμε τυρί με γάλα και ξύδι ή λεμόνι;\nΚαι συνεχίζουμε στα πιο σύνθετα και νόστιμα με την παρασκευή υγιεινών συνταγών όπως;\nΑλμυρά μάφιν με αυγό και ψωμί ολικής\nΝτιπ με γιαούρτι και λαχανικά\nΡολό ατομικής σαλάτας με χούμους πατζαριού\nΓλυκά μάφιν με αλεύρι ολικής και φρούτα\nΓια κλείσιμο, σας διαβεβαιώνουμε πως στο απογευματινό θερινό εργαστήρι μαγειρικής με τον Γιάννη Μπουροδήμο…τα παιδιά θα γλείφουν και τα δαχτυλά τους.\nΜαγειρεύω από μικρό παιδί…\nΜεγάλωσα μέσα σε ένα πάρκο, δάσος μου φαινόταν όταν ήμουν μικρός.\nΓειτονιά δεν είχαμε να έχω άλλα παιδιά να παίξω. Το βράδυ κοιμόμουν σε ένα κρεβάτι μέσα στην κουζίνα όπου η μητέρα μου έβραζε ρεβύθια και φασόλια μιας και είχαμε νυχτερινό ρεύμα και με έπαιρνε ο ύπνος με τη μυρωδιά των οσπρίων. Ωραία χρόνια… περίπου…\nΤέλος πάντων. Μεγαλώνοντας αγάπησα τα φυτά και τη βιολογία. Μπήκα στη Γεωπονική και απογοητεύτηκα.\nΣυνέχιζα όμως να κάνω κέικ και γαλακτομπούρεκα. Και μετά ήρθε ο Ράμα.. Ο σκύλος.. και μου άλλαξε τη ζωή. Και ναι, μιλάω σοβαρά. Αλλά αυτό είναι μια άλλη ωραία ιστορία που ίσως να σας την πω μια φορά.\nΉθελα να ασχοληθώ επαγγελματικά με τη μαγειρική. Δεν ήξερα πως. Τότε μπήκα στο Μάστερσεφ. Εκεί να δεις απογοήτευση. Αλλά και αυτή είναι μια ιστορία για άλλη φορά.\nΕν τέλει, έπιασα δουλειά σε ένα καλό εστιατόριο και κάπως ξεκίνησα. Και μετά ήμουν στο ξεκίνημα της καριέρας ενός τηλεοπτικού φαινομένου.. και έμεινα εκεί 8 χρόνια. Και μετά ξεκίνησα το www.bearfootinthepark.com\nΜαγειρεύω για τουρίστες, δημιουργώ συνταγές μαγειρικής, κάνω food styling, φωτογράφηση φαγητού και βίντεο.\nΈνα έχω μάθει.. η ζωή σε πάει σε ενδιαφέροντα μέρη αν την αφήσεις.\nΑπογευματινό kids lab\nΌνομα Επώνυμο Ηλικία\nΕπιλογή Απογευματινής Δραστηριότητας*\n12/7, Απογευματινό θερινό εργαστήρι κεραμικής\n13/7, Απογευματινό θερινό εργαστήρι εικαστικών τεχνών\n14/7, Απογευματινό θερινό εργαστήρι θεατρικού παιχνιδιού\n15/7, Aπογευματινό θερινό εργαστήρι μαγειρικής\n19/7, Απογευματινό θερινό εργαστήρι κεραμικής\n20/7, Απογευματινό θερινό εργαστήρι εικαστικών τεχνών\n21/7, Απογευματινό θερινό εργαστήρι θεατρικού παιχνιδιού\n22/7, Aπογευματινό θερινό εργαστήρι μαγειρικής\n26/7, Απογευματινό θερινό εργαστήρι κεραμικής\n28/7, Απογευματινό θερινό εργαστήρι θεατρικού παιχνιδιού\n29/7, Απογευματινό θερινό εργαστήρι εικαστικών τεχνών\n30/7, Απογευματινό θερινό εργαστήρι κεραμικής\nΕισάγετε το email σας Εισάγετε το email σας ξανά\nΛόγω Covid-19, υπάρχει περιορισμένος αριθμός συμμετεχόντων. Για την ασφαλή συμμετοχή των παιδιιών, οι συνοδοί θα πρέπει να επιδεικνύουν, κατά την άφιξή τους στον χώρο διεξαγωγής της δραστηριότητας, αρνητικό αποτέλεσμα test COVID-19 (self test ή rapid test ή PCR). Σε περίπτωση διενέργειας self test επιδεικνύεται η υπεύθυνη δήλωση αρνητικού αποτελέσματος από την ιστοσελίδα self-testing.gov.gr. Ο διαγνωστικός έλεγχος πρέπει να έχει πραγματοποιηθεί εντός των επτά (7) ημερών πριν τη συμμετοχή των παιδιών. Η χρήση της μάσκας είναι υποχρεωτική για τους συμμετέχοντες στους εσωτερικούς χώρους. Για την εξασφάλιση της θέσης σας απαραίτητη είναι η προπληρωμή και η συμπλήρωση της παραπάνω φόρμας. Η πληρωμή μπορεί να γίνει με τραπεζική κατάθεση στον παρακάτω λογαριασμό: Τράπεζα Πειραιώς ΟΔΗΓΟΣ ΠΟΛΙΤΙΣΜΟΥ ΓΙΑ ΠΑΙΔΙΑ KIDSHUB ΜΟΝ. ΙΚΕ Αρ. Λογαριασμού: 5053102300445 IBAN: GR35 0172 0530 0050 5310 2300 445 Για να διασφαλίσετε τη θέση σας, θα πρέπει να στείλετε το αποδεικτικό κατάθεσης/e-banking, στο info@kidshub.gr αναφέροντας ΟΠΩΣΔΗΠΟΤΕ το όνομα του παιδιού και του γονέα που έκανε την εγγραφή. Tα έξοδα της τραπεζικής συναλλαγής επιβαρύνουν τους συμμετέχοντες. Πληροφορίες: 210 3006014, info@kidshub.gr\nΈχω διαβάσει και αποδέχομαι του όρους της δράσης "Απογευματινό kids lab"\nΠέμπτη 28/01/2021 στις 18:00. Με τη συνεργάτιδα του KidsHub Διατροφολόγο – Διαιτολόγο Εύα Ζήκου.\nΑπογευματινό θερινό εργαστήρι κεραμικής\nΜε τον αρχαιολόγο – αγγειοπλάστη Άρη Σιχλιμίρη. Ιδρυτή του εργαστηρίου κεραμικής “Πηλός” & δημιουργό – παραγωγό εκπαιδευτικών προγραμμάτων για την κεραμική τέχνη σε παιδιά και ενήλικες .\nΔευτέρα 12 Ιουλίου (18:00 – 20:00)\nΔευτέρα 19 Ιουλίου (18:00 – 20:00)\nΔευτέρα 26 Ιουλίου (18:00 – 20:00)\nΠαρασκευή 30 Ιουλίου (18:00 – 20:00)\nΑπογευματινό θερινό εργαστήρι θεατρικού παιχνιδιού\nΜε την ηθοποιό Αγγελική Φράγκου. Ιδρύτρια του Θεάτρου Ρετρό , καλλιτεχνική διευθύντρια – παραγωγός παιδικών θεατρικών παραστάσεων και εκδηλώσεων.\nΤετάρτη 14 Ιουλίου (18:00 – 20:00)\nΤετάρτη 21 Ιουλίου (18:00 – 20:00)\nΤετάρτη 28 Ιουλίου (18:00 – 20:00)\nWebinar Ψυχολογίας: Άγχος σε γονείς και παιδιά. Συμπτώματα και τεχνικές διαχείρισης\nΠέμπτη 11/03/2021 στις 17:30. Με τη συνεργάτιδα του KidsHub Ψυχολόγο – Υποψήφια Διδάκτωρ Ιατρικής Ελένη Σολταρίδου.


Γράφτηκε στις 02 Απριλίου 2017 . Δημοσιεύτηκε στο Σακχαρώδης διαβήτης\nΓράφτηκε στις 22 Οκτωβρίου 2010 . Δημοσιεύτηκε στο Σακχαρώδης διαβήτης\nΓράφτηκε στις 21 Οκτωβρίου 2010 . Δημοσιεύτηκε στο Σακχαρώδης διαβήτης\nΓράφτηκε στις 20 Οκτωβρίου 2010 . Δημοσιεύτηκε στο Σακχαρώδης διαβήτης\nΟι πάσχοντες από Σακχαρώδη Διαβήτη έχουν διπλάσιο κίνδυνο να εμφανίσουν συμπτώματα κατάθλιψης συγκριτικά με τα υγιή άτομα.


Δοκιμασία στην Ισπανία - Για την μεγάλη νίκη ο Παναθηναϊκός! – Panathinaikos Kosmos\nΟ Παναθηναϊκός έχει μία δύσκολη αποστολή μπροστά του, καθώς αντιμετωπίζει εκτός έδρας τη Ρεάλ Μαδρίτης (27/1, 22:00), στο πλαίσιο της 22ης αγωνιστικής της Euroleague.\nΜε τέσσερις αναμετρήσεις ολοκληρώνεται την Τετάρτη (27/1) το πρώτο σκέλος της «διαβολβδομάδας» στην Euroleague και με τον Παναθηναϊκό να βρίσκεται στη Μαδρίτη.\nΤο «τριφύλλι» φιλοξενείται στην ισπανική πρωτεύουσα από τη Ρεάλ, λόγω της επικείμενης 31ης μονομαχίας τους σε επίπεδο Euroleague.\nΗ «Βασίλισσα» μετράει 11 σερί νίκες απέναντι στον Παναθηναϊκό, ανεξαρτήτως έδρας, και θέλει να διευρύνει αυτό το σερί μετά της ήττες από Ερυθρό Αστέρα και Μακάμπι που την έχουν φέρει στο 13-8.\nΑπό την άλλη, ο «εξάστερος» κατάφερε να πάρει πολύτιμη ανάσα, αλλά και την πρώτη του νίκη στην Euroleague με τον Κάτας στον πάγκο, με το 94-78 επί της Χίμκι που τον έφερε στο 7-13.


ACT FREE ☀: Ένα από τα ομορφότερα βουνά της Ελλάδος... ΧΕΛΜΌΣ!\nΈνα από τα ομορφότερα βουνά της Ελλάδος... ΧΕΛΜΌΣ!\nΟ Χελμός αποτελεί τον κύριο ορεινό όγκο της Αχαΐας. Υψώνεται πίσω από τις ακτές του Κορινθιακού Κόλπου και προχωρεί παράλληλα με αυτές, μέχρι τη συνάντησή του με το Παναχαϊκό Όρος. Η κορυφή του υψώνεται στα 2.350 μέτρα, ενώ στις πλαγιές του σχηματίζονται οι ποταμοί Βουραϊκός, Αροάνιος και Λάδωνας, καθώς και δεκάδες χείμαρροι και πηγές.\nΟι κορυφές του Χελμού, ο οποίος στην αρχαιότητα είχε το όνομα Αροάνια Όρη, ονομάζονται Ψηλή Κορυφή, Αετοράχη και Νεραϊδοράχη. Αυτές οι τρεις κορυφές σχηματίζουν ένα πέταλο γύρω από μια κοιλάδα που το όνομά της μένει απαράλλαχτο από την εποχή των μύθων, την κοιλάδα των Υδάτων της Στυγός.\nΗ κοιλάδα, καθώς κατεβαίνει προς τα πεδινά, αποκτά μεγάλη κλίση, και τα νερά που κυλούν ορμητικά καταλήγουν στον καταρράκτη της Στυγός, στην πλαγιά του βουνού Νεραϊδοράχη. Τα νερά του καταρράκτη πέφτουν στο απόκρημνο φαράγγι από ύψος 200 μέτρων και ενώνονται με τον ποταμό Κράθι.\nΣύμφωνα με τη μυθολογία, εκεί έλουσε η Θέτιδα το γιο της Αχιλλέα για να γίνει αθάνατος. Τα Ύδατα της Στυγός εκτός από αθανασία επεφύλασσαν και το θάνατο, καθώς η περιοχή ήταν μια από τις πύλες του Άδη.\nΣτο σημείο όπου πέφτουν τα νερά του καταρράκτη υπάρχει σπήλαιο, του οποίου η είσοδος είναι γεμάτη πολύχρωμα αγριολούλουδα, ενώ μέσα στο σπήλαιο υπάρχει πηγή.\nΣτον Χελμό έχουν καταγραφεί 14 τύποι οικοσυστημάτων, με σπάνια και ενδημικά φυτά. Είναι ένας βοτανικός παράδεισος με 1.500 είδη φυτών. Έξι από αυτά τα φυτά είναι ενδημικά και μοναδικά στον κόσμο. Επίσης, στο Χελμό κατοικούν αγριογούρουνα, αλεπούδες, κουνάβια, ενώ στο Βουραϊκό κατοικεί η βίδρα. Στις κορυφές του πετούν πουλιά σπάνια, όπως ο χρυσαετός, ενώ στα ποτάμια ζουν αμφίβια και ερπετά.\nΓια το λόγο αυτό η περιοχή του Χελμού και το φαράγγι του Βουραϊκού αποτελούν προστατευόμενες περιοχές του δικτύου Natura 2000.\nΣτο βουνό βρίσκεται και ένα οροπέδιο, του Ξηροκάμπου, στο οποίο λειτουργεί το Χιονοδρομικό Κέντρο των Καλαβρύτων, ενώ πάνω από το οροπέδιο βρίσκεται το ορειβατικό καταφύγιο «B. Λεοντόπουλος», στη θέση Πουλιού Βρύση (2.100 μ.).


Απεντόμωση Δημοσίων Υπηρεσιών - Σβούρα Απεντόμωση\nHome Απεντόμωση Απεντόμωση Δημοσίων Υπηρεσιών\nΑπεντόμωση Δημοσίων Υπηρεσιών στη Λάρισα\nΗ Απεντόμωση Δημοσίων Υπηρεσιών και η Μυοκτονία στη Λάρισα είναι εξειδικευμένη και συνήθως μία δύσκολη διαδικασία.\nΗ δυσκολία έγκειται στο γεγονός ότι οι περισσότερες Υπηρεσίες κατέχουν υπόγεια με δυσκολία στην πρόσβαση και με ιδιαίτερα επιβαρυμένα προβλήματα.\nΗ εκτέλεση των Υπηρεσιών μας γίνεται κάθε 90 ημέρες όπως τις περισσότερες φορές προβλέπει ο ανάλογος διαγωνισμός. Σε περίπτωση όμως που το πρόβλημα είναι έντονο (μεγάλος πληθυσμός από κατσαρίδες ή ποντίκια) τότε κάθε 60 ημέρες.\nΗ Απεντόμωση και η Μυοκτονία εκτελείται εντός ωραρίου εργασίας;\nΗ εργασία εκτελείται κατόπιν ραντεβού και είναι καλό να γίνεται ακριβώς μετά το πέρας του ωραρίου ώστε ο χώρος να είναι άδειος για καλύτερα αποτελέσματα.\nΕργασίες που εκτελούνται σε σχολεία ή νηπιαγωγεία εκτελούνται, για προληπτικούς λόγους παρότι δεν υπάρχει κίνδυνος, Παρασκευή μεσημέρι ώστε να έχουν σχολάσει τα παιδιά και να μεσολαβεί Σαββατοκύριακο.\nΠόση ώρα διαρκεί μία πλήρη εφαρμογή Απεντόμωσης και Μυοκτονίας;\nΗ διάρκεια έχει σχέση πάντα με το χώρο που θέλουμε να ελέγξουμε. Για ένα χώρο των 100τμ η εργασία γίνεται σε 20′ περίπου.\nΤι πρέπει να γίνει για να αναλάβει η Σβούρα την Απεντόμωση της Υπηρεσίας που εργάζομαι;\nΗ Απεντόμωση Δημοσίων Υπηρεσιών και η Μυοκτονία εκτελείται κατόπιν ανάθεσης από την αρμόδια Υπηρεσία αν πρόκειται για μικρό σε κόστος προϋπολογισμό που δεν χρήζει διενέργειας διαγωνισμού. Σε περίπτωση που το κόστος είναι μεγάλο και απαιτείται διαγωνισμός η Υπηρεσία προκηρύσσει διαγωνισμό στον οποίο, αφού λάβουμε γνώση για τη διενέργειά του, συμμετέχουμε προσκομίζοντας τα ανάλογα παραστατικά.\nΜε ποιες Υπηρεσίες σήμερα συνεργάζεται η Σβούρα;\nΣήμερα τις υπηρεσίες μας εμπιστεύονται:\nΣε ποιες περιοχές δραστηριοποιείται η Σβούρα;\nΗ εταιρεία εκτελεί εφαρμογές Απεντόμωσης και Μυοκτονίας στην ευρύτερη περιοχή της Θεσσαλίας.\nΜπορείτε να ζητήσετε την Προσφορά μας για την Απεντόμωση και Μυοκτονία του Οικιακού και Επαγγελματικού σας χώρου\nTags: ΑΠΕΝΤΟΜΩΣΗΑΠΕΝΤΟΜΩΣΗ ΔΗΜΟΣΙΩΝ ΥΠΗΡΕΣΙΩΝΑΠΕΝΤΟΜΩΣΗ ΛΑΡΙΣΑΣ


To VW Golf και το μέλλον (του)\nΤΟ ΚΑΙΝΟΥΡΓΙΟ GOLF ΠΑΡΟΥΣΙΑΣΤΗΚΕ ΠΡΙΝ ΑΠΟ ΛΙΓΟΥΣ ΜΗΝΕΣ, ΣΑΡΑΝΤΑ ΠΕΝΤΕ ΧΡΟΝΙΑ ΕΠΕΙΤΑ ΑΠΟ ΤΗΝ ΠΡΩΤΗ ΦΟΡΑ ΠΟΥ ΕΜΦΑΝΙΣΤΗΚΕ ΣΤΟ ΑΥΤΟΚΙΝΗΤΙΚΟ ΠΡΟΣΚΗΝΙΟ. ΟΜΩΣ, Η ΥΠΟΔΟΧΗ ΤΟΥ ΗΤΑΝ ΣΧΕΤΙΚΑ ΥΠΟΤΟΝΙΚΗ ΚΑΙ ΗΔΗ ΥΠΑΡΧΕΙ ΣΚΕΠΤΙΚΙΣΜΟΣ ΓΙΑ ΤΟ ΠΩΣ ΘΑ ΔΙΑΜΟΡΦΩΘΕΙ ΤΟ ΜΕΛΛΟΝ ΤΟΥ.\nΤον περασμένο Οκτώβριο, η όγδοη γενιά του Golf παρουσιάστηκε επίσημα στο Wolfsburg, τη φυσική έδρα της Volkswagen. Αυτήν τη φορά, δεν υπήρξαν οι θερμές αντιδράσεις και η εναγώνια προσμονή στον βαθμό που συνόδευαν το κορυφαίο μικρομεσαίο μοντέλο στο παρελθόν.\nΗ μείωση πωλήσεών του, απόρροια αυτής στην κατηγορία γενικότερα, και η παρουσίαση του ηλεκτροκίνητου ID.3 ήδη έχουν γίνει αιτία να υπάρχει προβληματισμός στους ανθρώπους της εταιρείας για το πώς θα διαμορφωθεί το μέλλον του Golf και όχι για το πώς θα διαμορφωθεί αυτό στο μέλλον. Πολλές σκέψεις φαίνεται να υπάρχουν, ωστόσο στο τμήμα Μάρκετινγκ της Volkswagen έχει εγκρίνει ήδη τη διαδικασία και το ποσό για την επανασχεδίαση του νέου μοντέλου η οποία αναμένεται το 2023.\nΘα σταματήσει η παραγωγή του Golf σε «κάποια» χρόνια; Η απάντηση είναι αρνητική, προφανώς. Ωστόσο, το γεγονός ότι έχει αρχίσει να υπάρχει στη σκέψη κάποιων (έστω και για να απορριφθεί) καταγράφεται ιστορικά. Το Golf αποτελεί τον πυρήνα των πωλήσεων της Volkswagen και είναι αυτό που επέτρεψε στην εταιρεία να πουλά ακριβότερα όλα τα μοντέλα της, άρα να έχει μεγαλύτερο κέρδος. Η φήμη και η ιστορία του Golf δεν επιτρέπουν αμφιβολίες και σίγουρα δεν μπορούν να διαγραφούν.


Τον τελευταίο μήνα, η ομάδα Ideal Geiger συμμετείχε σε 3 διεθνείς αγώνες με αθλητές που συλλέγουν βαθμούς για τη συμμετοχή τους στους Ολυμπιακούς Αγώνες. Οι αγώνες έφεραν τους αθλητές στο Novi Sad, την Αθήνα και τη Χάιφα.\nΣτο τέλος Μαρτίου δύο από τους καλύτερους αναβάτες της ομάδας, ο Lucian Logigan και ο Tudor Oprea πήγαν στη Σερβία για ένα αγώνα 3 ημερών. Αν και ο αγώνας διεξάχθηκε με ετάπ, ο συγκεντρωτικός χρόνος των 3 ημερών αντιστοιχούσε σε έναν κανονικό αγώνα μιάμιση περίπου ώρας. Ο συγκεκριμένος τύπος αγώνων με τα πολλά σπριντ δεν ταιριάζει ιδιαίτερα στους αθλητές της ομάδας. Ο Lucian κατετάγη 17ος, ενώ ο Tudor τερμάτισε στην 31η θέση.\nΜετά από μία εβδομάδα διακοπή για το Πάσχα, οι αθλητές μας βρέθηκαν στην Αθήνα για έναν αγώνα κατηγορίας C2. Αυτή τη φορά τα πράγματα εξελίχθηκαν καλύτερα με τον Tudor να ανεβαίνει στην τρίτη θέση του βάθρου και τον Lucian να μένει στην τέταρτη θέση. Ο αγώνας έγινε στην Υμηττό στην Αθήνα και ήταν αρκετά γρήγορος με έναν πολύ μικρό γύρο (περίπου 3 χλμ.). Όπως συνήθως ο Lucian ξεκίνησε καλά κυνηγώντας τη δεύτερη θέση για περίπου το μισό αγώνα, ενώ ο Tudor τα πήγε καλύτερα στο δεύτερο μισό του αγώνα με αποτέλεσμα να ανέβει από την 5η στην 3η θέση. Η ομάδα ήταν στα καλύτερά της καθώς στην Αθήνα είχε εξασφαλισμένη την αμέριστη υποστήριξη της Ideal Bikes.\nΤο επόμενο σαββατοκύριακο η ομάδα βρέθηκε σε έναν αγώνα κατηγορίας C1 στο Ισραήλ, κοντά στη Χάιφα. Η διαδρομή ήταν γνωστή στους αθλητές από την περσινή τους συμμετοχή. Και οι δύο αθλητές έτρεξαν πολύ καλά: Ο Lucian τερμάτισε 3ος και ο Tudor 5ος, έχοντας τρέξει τον τελευταίο γύρο του αγώνα με σκασμένο το μπροστινό λάστιχο. Σε αυτό τον αγώνα χρησιμοποιήθηκαν για πρώτη φορά τα καινούρια ποδήλατα που είναι εφοδιασμένα με τη νέα σειρά Shimano XTR 11.\nΑυτοί οι 3 αγώνες χάρισαν στην Ideal Geiger 91 πολύτιμους βαθμούς της UCI για τη Ρουμανία.\nΤέλος, το τελευταίο σαββατοκύριακο ο Attila Madaras πήρε μέρος στον πρώτο εθνικό μαραθώνιο ορεινής ποδηλασίας. Ήταν το Probikers Marathon που διοργανώθηκε στην Oradea και στον οποίον επικράτησε, αν και αντιμετώπισε κάποια τεχνικά προβλήματα με το ποδήλατό του.


.:SPORTMIX:.: Βαλβέρδε: "Σαν να είναι τελικός"\nΒαλβέρδε: "Σαν να είναι τελικός"\n«Να μη δεχθούμε γκολ»\n- Ο Ολυμπιακός έχει το… χαρακτηριστικό να αντιμετωπίζει προπονητές για τους οποίους είχε ενδιαφερθεί. Ο Φλόρες της Μπενφίκα, τώρα ο Περέν της Σεντ Ετιέν. Είναι ένα σημάδι αυτό;\n«Δεν ήξερα πως ο Ολυμπιακός είχε ενδιαφερθεί για τόσους πολλούς προπονητές».\n- Πώς να περιμένουμε να δούμε τον Ολυμπιακό αύριο; Επιθετικό στυλ, κάπως πιο επιφυλακτικό;\n«Και τα δύο θα προσπαθήσουμε να κάνουμε. Πάνω από όλα θα προσπαθήσουμε να κερδίσουμε και όπως είπε και ο Αντώνης, να μην δεχθούμε γκολ. Δεν είναι καθοριστικός αυτός ο αγώνας μόνο. Θα πρέπει να περιμένουμε και το δεύτερο παιχνίδι για να δούμε τι θα γίνει. Σε αυτή τη φάση του ΟΥΕΦΑ είναι δύσκολο για τις ομάδες να ξεκαθαρίζουν τα πράγματα από το πρώτο παιχνίδι. Θα πρέπει να παίξουμε επιθετικά, αλλά να έχουμε το μυαλό μας και να παίξουμε με σύνεση».\n- Τι ξέρετε για την ομάδα της Σεντ Ετιέν; Ποιοι είναι οι παίκτες που πρέπει να φοβάστε και ποια είναι τα θετικά στοιχεία της γαλλικής ομάδας;\n«Το πρώτο που γνωρίζουμε είναι ότι ήταν πρώτη στον όμιλό της κι εμείς τρίτοι. Έχει περάσει ομάδες όπως η Βαλένθια και αυτό λέει πολλά. Είναι μία ομάδα νεαρή σε ηλικία, γρήγορη και με καλή φυσική κατάσταση. Πιστεύω πως το πλεονέκτημά της είναι η επιθετική της γραμμή και οι παίκτες που έχει σε αυτή. Επίσης έχει έναν κεντρικό παίκτη, τον Μακουιντί, έναν παίκτη που πιέζει καλά, αλλά μπορεί και να σκοράρει».\n- Κ. Βαλβέρδε στο τελευταίο ματς με τον Άρη δεν μείνατε ευχαριστημένος. Είχατε και ομιλία την επόμενη ημέρα. Φοβάστε ότι ο Ολυμπιακός δεν είναι σε καλή κατάσταση;\n«Στο παιχνίδι με τον Άρη δεν μείναμε ικανοποιημένοι από τα πέντε τελευταία λεπτά του αγώνα. Στα πρώτα 85 λεπτά μείναμε ικανοποιημένοι. Νομίζω πως θα ήταν μεγάλος κίνδυνος αν δεν ξεχωρίσουμε ότι παίζουμε σε διαφορετική διοργάνωση. Αύριο είναι ένα τελείως διαφορετικό παιχνίδι. Στην Ελλάδα τα πράγματα πάνε καλά για εμάς και τώρα είναι κάτι το διαφορετικό. Άλλη διοργάνωση».\n- Ο Ολυμπιακός παρουσιάζεται δυνατός στο Καραϊσκάκη με 16 συνεχόμενες νίκες. Πόσο εύκολο είναι η ομάδα να πιάσει μία απόδοση όπως με την Χέρτα και την Μπενφίκα κι ενδεχομένως κι ένα τέτοιο σκορ, απέναντι σε μία ομάδα που δεν είναι τόσο δυνατή;\n«Σε εμάς δεν προσφέρει τίποτα να κοιτάζουμε τις στατιστικές. Για τους υπόλοιπους ίσως να λέει κάτι. Βάλαμε τέσσερα γκολ στην Χέρτα, πέντε στην Μπενφίκα, αλλά δεν μας βοηθάει καθόλου για να κερδίσουμε αύριο. Αύριο είναι ένα διαφορετικό παιχνίδι και δεν πρέπει να θυμόμαστε αυτές τις δύο νίκες υπερβολικά».\n- Το γεγονός ότι προπονητής και παίκτες της Σεντ Ετιέν λένε ότι είναι φαβορί ο Ολυμπιακός, θεωρείτε ότι είναι ειλικρινές ή προσπαθούν να μεταφέρουν το βάρος στην πλευρά του Ολυμπιακού;\n«Όχι, απλώς είναι ένας τρόπος για να το προσεγγίζουν. Αύριο μέσα στο γήπεδο θα είναι αλλιώς, γιατί κανείς δεν θα σκέφτεται το παιχνίδι της Κυριακής. Κι εμείς έχουμε παιχνίδι την Κυριακή, δεν θα το σκεφτόμαστε, όμως. Θα σκεφτόμαστε το αυριανό ματς μόνο».\n«Είναι κάπως αστείο»\n- Το τελευταίο διάστημα ακούγονται πολλά στον ελληνικό χώρο για τη διαιτησία. Τα πέντε γκολ με την Μπενφίκα, τα τέσσερα με τη Χέρτα κι ενδεχομένως μία μεγάλη νίκη επί της Σεντ Ετιέν, θα είναι μία απάντηση σε όσους αμφισβητούν τον Ολυμπιακό;\n«Πιστεύουν πως είμαστε 14 βαθμούς μπροστά εξαιτίας της διαιτησίας; Είναι κάπως αστείο αυτό! Δεν μου αρέσει να μιλάω για το πρωτάθλημα πριν από αυτά τα παιχνίδια. Το μυαλό μας πρέπει να είναι σε αυτά τα δύο παιχνίδια (με την Σεντ Ετιέν) και να μην τα μπερδεύουμε με το ελληνικό πρωτάθλημα».\n- Υπάρχει κάποιο νεότερο για τον Λέτο ή μετά την προπόνηση; «Δεν θα μπορέσει να παίξει».\n«Σαν να είναι τελευταίο»\n- Ο Αντώνης Νικοπολίδης είναι πρωταθλητής Ευρώπης με την Εθνική. Εσείς έχετε φτάσει στον τελικό ΟΥΕΦΑ με την Εσπανιόλ. Για εσάς υπάρχει κάποιο μυστικό να πάτε ακόμη πιο μακριά τον Ολυμπιακό;\n«Ίσως να υπάρχει, αλλά εγώ δεν το γνωρίζω. Ίσως το γνωρίζει ο Αντώνης. Είναι και θέμα ψυχολογίας. Σε αυτές τις φάσεις των διοργανώσεων πρέπει να έχεις λίγη τύχη σε καθοριστικά σημεία, ή τουλάχιστον να μην έχεις ατυχία. Και να αντιμετωπίζεις το κάθε παιχνίδι, σαν να είναι το τελευταίο. Αυτό ίσως είναι ένα μυστικό».\n- Όλοι συμφωνούμε ότι το αυριανό ματς είναι το κάτι διαφορετικό. Δεν θα παίξει ρόλο ότι ο Ολυμπιακός είναι πρώτος με 14 βαθμούς στην Ελλάδα και η Σεντ Ετιέν 17η στην Γαλλία;\n«Αυτό είναι ότι κινδυνεύουμε να ξεγελαστούμε. Δεν πρέπει να σκεφτόμαστε τι κάνει στη χώρα της, αλλά τι κάνει στο ΟΥΕΦΑ κι εκεί ήταν πρώτη. Μας ενδιαφέρει τι ομάδα θα αντιμετωπίσουμε αύριο. Για εμάς είναι ο χειρότερος αντίπαλος που θα μπορούσαμε να έχουμε, γιατί είναι αυτός που έχουμε να παίξουμε αύριο».\nPosted by MariosDeme at Τρίτη, Φεβρουαρίου 17, 2009


Ποινική δίωξη για 2 κακουργήματα και δύο πλημμελήματα στον δολοφόνο Μπάμπη Αναγνωστόπουλο -\nΓλυκά Νερά: Ποινική δίωξη για ανθρωποκτονία από πρόθεση τελεσθείσα σε ήρεμη ψυχική κατάσταση και κακοποίηση ζώου σε βάρος του πιλότου που δολοφόνησε την Καρολάιν\nΠοινική δίωξη για 2 κακουργήματα και δύο πλημμελήματα άσκησε ο εισαγγελέας Πρωτοδικών σε βάρος του 32χρονου πιλότου, Μπάμπη Αναγνωστόπουλου, για την δολοφονία στα Γλυκά Νερά.\nΤο ένταλμα σύλληψης και η δυνατότητα φυγής\nΣε βάρος του κατηγορούμενου εκδόθηκε ένταλμα σύλληψης, αφού κρίθηκε ύποπτος φυγής αλλά και ύποπτος τέλεσης νέων αξιόποινων πράξεων.\nΠληροφορίες αναφέρουν ότι αυτό που βάρυνε στην απόφαση των αρχών για την έκδοση εντάλματος είναι ο τρόπος θανάτου της Καρολαιν, η σκηνοθετημενη ληστεία και η προσπάθεια παράπλανησης των αρχών, στοιχεία που καταδεικνύουν, σύμφωνα με το ένταλμα , ότι δεν έχει αναστολές.\nΣύμφωνα με πληροφορίες ο 32χρονος στην ομολογία του στους αστυνομικούς ισχυρίστηκε ότι δεν ήθελε να σκοτώσει την 20χρονη και έπαθε σοκ όταν κατάλαβε οτι πέθανε. Φέρεται να είπε πως σκέφτηκε να σκηνοθετήσει τη ληστεία για να μην μείνει μόνο το παιδί τους .\nPrevious Γλυκά Νερά: Εμπνεύστηκε τα περί ληστείας από την εισβολή στο σπίτι του εκπαιδευτή του\nNext Δηλώσεις για την εξιχνίαση υπόθεσης ανθρωποκτονίας 20χρονης στα Γλυκά Νερά


Μαύρα έπιπλα συνδυασμοί και tips | Διακόσμηση\nΑρχική | Διακόσμηση | Πρωτοσέλιδο\n13 Ιούλιος 2018 , Από: Κατερίνα Λεύκα\nΜαύρα έπιπλα συνδυασμοί και tips. Λίγοι είναι οι τολμηροί που επιλέγουν το μαύρο γενικά στη διακόσμηση του σπιτιού και ακόμα λιγότεροι εκείνοι που επιλέγουν να αγοράσουν μαύρα έπιπλα για το σαλόνι, την κρεβατοκάμαρα και την κουζίνα.\nΕνώ οι περισσότεροι επιλέγουν το καφέ ως κυρίαρχο χρώμα στη διακόσμηση του σπιτιού τους, από το ανοιχτό καφέ της άμμου μέχρι το πιο σκούρο σοκολατί, μερικοί τολμούν να κάνουν τη διαφορά επιλέγοντας μαύρα έπιπλα και διακοσμητικά.\nΣε αυτό το άρθρο θα σου δώσω ιδέες για το πως θα συνδυάσεις σωστά τα μαύρα έπιπλα μεταξύ τους και φυσικά τα απαραίτητα tips που θα σε βοηθήσουν ακόμη περισσότερο στη διακόσμηση.\nΛίγα λόγια για το μαύρο χρώμα:\nΤο μαύρο είναι το χρώμα της πολυτέλειας, λόγω του ότι είναι σκούρο μικραίνει τους χώρους. Ακόμη έχει την τάση να ξεκουράζει το μάτι και να δημιουργεί αντιθέσεις. Αναδεικνύει οτιδήποτε συνδυαστεί μαζί του.\nΠως και σε ποιες περιπτώσεις να το χρησιμοποιήσεις:\nΧρησιμοποίησε το μαύρο χρώμα στα έπιπλα αν σου αρέσει σαν χρώμα και αν θέλεις να αποπνέει πολυτέλεια το σπίτι σου.\nΔιάλεξε έπιπλα σε μαύρο χρώμα χωρίς να αναρωτιέσαι αν θα ταιριάξουν με τα υπόλοιπα έπιπλα του σπιτιού.\nΜε μαύρους καναπέδες έχεις χίλιες επιλογές, υφασμάτων, χρωμάτων και σχεδίων για να συνδυάσεις.\nΤα μαύρα έπιπλα συνδυάζονται εύκολα με αρκετά χρώματα. Γκρι, ροζ, καφέ και λευκό είναι τα ιδανικά.\nΧρειάζεται να δώσετε ιδιαίτερη προσοχή στο φως που θα έχει το δωμάτιο με τα μαύρα έπιπλα για να μην μοιάζει σκοτεινό. Χρησιμοποιήστε φωτιστικά και κρυφούς φωτισμούς.\nΟι καθρέφτες σε διάφορα σχήματα είναι σύμμαχοι σας στη διακόσμηση.\nΔώστε λάμψη στο δωμάτιο τοποθετώντας διακοσμητικά που γυαλίζουν.\nΒάψτε λευκούς τους τοίχους για να μην υπάρχει περίπτωση να δείχνει μικρότερος ο χώρος σας.\nΜην φοβηθείτε το μαύρο, είναι αριστοκρατικό χρώμα και δίνει στυλ και άποψη σε όποιο δωμάτιο του σπιτιού κι αν το χρησιμοποιήσετε. Καλή επιτυχία!


Προορισμοί | Siakkas travel\nΑυτό το όνομα αποκλείεται να μην το ξέρετε, ακόμη και αν δεν έχετε έρθει στο διασημότερο νησί του Αιγαίου. Μύκονος. Ένας από τους πιο δημοφιλείς και αγαπημένους προορισμούς στην Ελλάδα αλλά και σε ολόκληρο τον κόσμο. Λαμπερή και κοσμοπολίτικη, έλκει σαν μαγνήτης από το 1960 μέχρι σήμερα τους VIPs όλου του πλανήτη. Όχι τυχαία, ψηφίζεται στις πρώτες θέσεις των καλύτερων προορισμών για διακοπές: εξαιρετικές παραλίες, βραβευμένα εστιατόρια, ατελείωτα μυθικά πάρτι, πανάκριβα γιοτ, ονειρεμένες βίλες, όμορφοι άνθρωποι, beach service πέντε αστέρων. Η Μύκονος θα σας ξελογιάσει. Μα πάνω από όλα θα σας απελευθερώσει.\n«Σαν τη Χαλκιδική δεν έχει», λέμε οι βορειοελλαδίτες και κάτι ξέρουμε. Ετοιμαστείτε να υποκύψετε στη γοητεία των τριών καλλίγραμμων «ποδιών»: Κασσάνδρα, Σιθωνία, Άθως. Τα δύο πρώτα δεν κάνουν διακρίσεις. Το τρίτο όμως είναι απαγορευμένο για τις γυναίκες, καθώς φιλοξενεί το φημισμένο μοναστικό Άγιο Όρος. Τι σημαίνει διακοπές στη Χαλκιδική; Σμαραγδένιες παραλίες, πυκνά πευκοδάση, ονειρεμένα ξενοδοχεία, μικροί οικισμοί στη θάλασσα με ψαροταβέρνες και καφέ, beach bar σε ορμίσκους, αρχαιολογικοί χώροι με μεγάλη ιστορία, παραδοσιακά χωριά στη Σιθωνία, το σπήλαιο των Πετραλώνων στην Κασσάνδρα. Μια μικρή «χώρα των θαυμάτων» είναι η Χαλκιδική. Εξερευνήστε την με όλες σας τις αισθήσεις.\nΆγιος Αθανάσιος Πέλλας: ένα «παραμυθένιο» χειμερινό θέρετρο με «έδρα» τη Μακεδονία. Καϊμακτσαλάν: ένα από τα πλέον υπερσύγχρονα χιονοδρομικά κέντρα της Ελλάδας, στα 2.480 μέτρα. Ο συνδυασμός τους μοναδικός. Ένας ιδιαίτερα προβεβλημένος χειμερινός προορισμός, με υψηλών προδιαγραφών παρεχόμενες υπηρεσίες.\nΗ θέα των πανύψηλων σκουρόχρωμων βράχων προκαλεί δέος. Φωλιασμένα στις κορυφές και στις σπηλιές τους από τον 11ο αιώνα, τα μοναστήρια. Με σχοινιά, με δίχτυα ή με τα γυμνά τους χέρια οι μοναχοί καθιέρωσαν μια παράδοση αιώνων: αναρρίχηση. Σήμερα αναρριχητές από όλον τον κόσμο έρχονται στα Μετέωρα.


Victory Garden: Ξενοδοχεία σε κοντινή απόσταση\nVictory Garden: Πού να μείνετε σε κοντινή απόσταση;\n4,8 χιλιόμετρα από Victory Garden\n1,8 χιλιόμετρα από Victory Garden\n3,3 χιλιόμετρα από Victory Garden\n4,5 χιλιόμετρα από Victory Garden\n3,9 χιλιόμετρα από Victory Garden\n2,2 χιλιόμετρα από Victory Garden\n1,4 χιλιόμετρα από Victory Garden\n3,2 χιλιόμετρα από Victory Garden\n3,8 χιλιόμετρα από Victory Garden\n4,2 χιλιόμετρα από Victory Garden\n2,3 χιλιόμετρα από Victory Garden\n4,3 χιλιόμετρα από Victory Garden\n2,9 χιλιόμετρα από Victory Garden\nVictory Garden: Μάθετε περισσότερα\nVictory Garden - Τοποθεσία\nΤσελιάμπινσκ - Εδώ βρίσκεται το ακόλουθο σημείο ενδιαφέροντος: Victory Garden. Ανακαλύψτε τη γύρω περιοχή με μια επίσκεψη στα τοπικά αξιοθέατα. Αν ψάχνετε τι μπορείτε να κάνετε στην περιοχή, γιατί δεν επισκέπτεστε τα ακόλουθα σημεία ενδιαφέροντος: Θέατρο Σκιών και Πολιτιστικό Μέγαρο CTZ;\nVictory Garden: Μέρη διαμονής σε κοντινή απόσταση\nΔιαθέτουμε 49 ξενοδοχεία, για να διαλέξετε, σε απόσταση έως 10 χλμ. από: Victory Garden. Σας συνιστούμε τις ακόλουθες επιλογές που είναι δημοφιλείς με τους επισκέπτες μας:\nPanoramic apartments in the Center of Chelyabinsk near Victory Garden - απέχει 0,4 χλμ.\nGrand Hotel VIDGOF - απέχει 1,8 χλμ.\nΔιαμέρισμα προς ενοικίαση 2 δωματίων, πρόσφατα ανακαινισμένο - απέχει 0,8 χλμ.\nSlavyanka - απέχει 1,4 χλμ.\nHotel Venice - απέχει 1,7 χλμ.\nVictory Garden - Τι μπορείτε να δείτε και να κάνετε στη γύρω περιοχή\nVictory Garden: Τι μπορείτε να δείτε στη γύρω περιοχή\n• Πεζόδρομος Kirovka\n• Μνημείο του Ζητιάνου\nVictory Garden: Τι μπορείτε να κάνετε στη γύρω περιοχή\n• Μουσείο Ιστορίας της Εργατικής Δόξας\nVictory Garden - Πώς να έρθετε